text:
 |
 52012PC0124
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le rochtain earraí agus seirbhísí tríú tíortha ar mhargadh inmheánach soláthair phoiblí an Aontais agus maidir le nósanna imeachta atá ceaptha an chaibidlíocht i leith rochtain earraí agus seirbhísí an Aontais ar mhargaí soláthair phoiblí tríú tíortha a éascú /* COM/2012/0124 final - 2012/0060 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 Forais agus cuspóirí an togra
 Is togra nua é seo a bhaineann le beartas
 idirnáisiúnta an Aontais Eorpaigh maidir le soláthar. Is é is príomhchuspóir
 don tionscnamh seo feabhas a chur ar na coinníollacha faoinar féidir do
 ghnólachtaí an AE dul san iomaíocht le haghaidh conarthaí poiblí i dtríú
 tíortha. I láthair na huaire, bíonn soláthróirí ón AE i ngleic leis an iomad
 cleachtas sriantach i ndáil le soláthar i gcuid mhór de na tíortha arb iad
 príomh‐chomhpháirtithe trádála an AE iad. Lena chois sin, daingnítear leis an
 tionscnamh seo stádas dlíthiúil tairgeoirí, earraí agus seirbhísí ó thíortha a
 bhfuil comhaontú idirnáisiúnta acu leis an AE i réimse an tsoláthair phoiblí
 agus soiléirítear leis na rialacha is infheidhme ar thairgeoirí, ar earraí agus
 ar sheirbhísí nach bhfuil cumhdaithe ag na comhaontuithe sin.
 Comhthéacs ginearálta
 Le linn na caibidlíochta i dtaobh an
 athbhreithnithe ar an gComhaontú maidir le Soláthar Rialtais (CSR) faoi
 choimirce na hEagraíochta Domhanda Trádála agus le linn na caibidlíochta
 déthaobhaí le tríú tíortha, chuir an AE chun cinn oscailt ardaidhmeannach a
 dhéanamh ar mhargaí soláthair phoiblí go hidirnáisiúnta. Tá luach tuairim is EUR 352 billiún ar na
 margaí soláthair phoiblí de chuid an AE atá ar oscailt do thairgeoirí ó
 thíortha ar comhaltaí iad de chomhaontú na hEagraíochta Domhanda Trádála maidir
 le soláthar rialtais.
 Tá leisce, áfach, ar chuid mhór tríú tíortha a
 margaí soláthair a oscailt d'iomaíocht idirnáisiúnta, nó na margaí sin a
 oscailt a thuilleadh. Níl ach luach EUR 178 billiún ar na margaí soláthair
 de chuid na Stát Aontaithe ar fáil do thairgeoirí coigríche, agus níl ach luach
 EUR 27 billiún orthu i gcás na Seapáine, san am céanna, níl ach cuid an‐bheag
 de mhargadh soláthair phoiblí na Síne ar oscailt do ghnólachtaí coigríche. Tá bearta cosantacha glactha ag cuid mhór tíortha
 freisin, agus chuir an ghéarchéim eacnamaíoch leis an gclaonadh sin. Ar an
 iomlán, tá níos mó ná an leathchuid de mhargadh soláthair an domhain as rochtain
 de dheasca beart cosantach, agus is i méid atá an chuid sin ag dul. Dá
 bhrí sin, ní théann ach luach EUR 10 billiún d'onnmhairí ón AE
 (0.08 % d’Olltáirgeacht intíre an AE) isteach i margaí soláthair an
 domhain, agus meastar go bhfuil luach EUR 12 billiún ar na honnmhairí ón
 AE nach ndéantar de dheasca srianta.
 Os a choinne sin, choinnigh an AE an chuid is
 mó dá mhargadh soláthair phoiblí ar oscailt d'iomaíocht idirnáisiúnta, in
 ainneoin an mhéadaithe faoin mbrú ar a mhargadh intíre, go mór mór an brú a bhí
 na geilleagair éiritheacha a chur ar phríomhearnálacha áirithe (iarnróid,
 foirgníocht, seirbhísí TF). Seachas roinnt forálacha a raibh a raon feidhme
 srianta go conarthaí soláthair agus seirbhíse in earnáil na bhfóntas[1], níor úsáid an AE an chumhacht
 atá aige chun rialáil a dhéanamh ar an rochtain atá ag cuideachtaí coigríche,
 agus ag a n‐earraí agus a seirbhísí, ar mhargadh soláthair phoiblí an AE.
 I bhfianaise an mhéadaithe atá faoi
 gheilleagair mhargaidh éiritheacha, tá a lán fadhbanna ag eascairt as an easpa
 cothroim iomaíochta. An phríomhfhadhb atá ag an AE nach bhfuil giaráil aige ina
 chuid caibidlíochta idirnáisiúnta le comhpháirtithe trádála chun an
 éagothromaíocht a cheartú agus chun gealltanais mhóra maidir le rochtain ar
 mhargaí a bhaint amach ar son ghnólachtaí an AE. Lena chois sin, níl creat
 soiléir ag údaráis chonarthacha a thabharfadh ar a gcumas gealltanais
 idirnáisiúnta an AE a chur i bhfeidhm.
 Tá an tionscnamh seo dírithe ar na fadhbanna
 sin a réiteach, ar an gcéad dul síos, trí dhaingniú a dhéanamh ar sheasamh an
 Aontais Eorpaigh agus é i mbun caibidlíochta maidir le rochtain cuideachtaí de
 chuid an AE ar mhargaí soláthair phoiblí tríú tíortha, chun margaí ár
 gcomhpháirtithe trádála a oscailt tuilleadh. Ar an dara dul síos, tá sé d'aidhm
 ag an tionscnamh soiléiriú a dhéanamh, chun na críche sin, ar na rialacha
 maidir le rochtain cuideachtaí tríú tíortha, agus a n‐earraí agus a seirbhísí,
 ar mhargadh soláthair phoiblí an AE. Sa deireadh thiar, is é is cuspóir don
 tionscnamh feabhas a chur, de réir straitéis 2020 an AE, ar na deiseanna
 gnó atá ag gnólachtaí ón AE ar leibhéal an domhain, rud a chruthóidh poist nua
 agus a chothóidh nuálaíocht.
 Forálacha atá ann faoi láthair a
 bhaineann leis an togra
 Sa dá bhuntreoir de chuid an Aontais Eorpaigh[2] a bhaineann le soláthar poiblí
 níl creat ginearálta le fáil chun déileáil le tairiscintí a chuimsíonn earraí
 coigríche agus seirbhísí coigríche ar mhargadh soláthair phoiblí an AE. Tá a
 bhfuil de rialacha sonracha ann leagtha amach in Airteagal 58 agus in Airteagal 59
 de Threoir 2004/17/CE. Ní chumhdaíonn na forálacha sin ach soláthar i
 gcomhair seirbhísí fóntais, áfach, agus tá a raon feidhme róchúng le tionchar
 mór a imirt ar chaibidlíocht maidir le rochtain ar an margadh. Go deimhin, níl
 i gceist le soláthar poiblí an AE in earnáil na bhfóntas ach tuairim is
 20 % de mhargadh iomlán soláthair phoiblí an AE.
 Sa togra ón gCoimisiún maidir le nuachóiriú
 rialacha an AE maidir le soláthar poiblí, chinn an Coimisiún ceal a chur in Airteagal 58
 agus in Airteagal 59 den Treoir maidir le fóntais , ó bhí an tionscnamh
 seo beartaithe[3].
 Comhsheasmhacht le beartais agus cuspóirí
 eile an Aontais
 Cuirtear chun
 feidhme leis an tionscnamh seo an straitéis Eoraip 2020 maidir le fás
 cliste inbhuanaithe agus cuimsitheach [COM(2010) 2020] agus tionscnamh
 suaitheanta Eoraip 2020 maidir le beartas comhtháite tionsclaíoch do ré an
 domhandaithe [COM(2010) 614]. Cuirtear chun feidhme leis freisin an Gníomh
 um an Margadh Aonair [COM(2011) 206] agus an Teachtaireacht maidir le Trádáil,
 Fás agus Cúrsaí Domhanda [COM(2010) 612]. Is tionscnamh straitéiseach de
 chuid Chlár Oibre an Choimisiúin 2011 é (COM(2010) 623 final).
 Tá an togra seo comhsheasmhach le beartais
 forbartha agus le cuspóirí forbartha an Aontais, agus léirítear an chomhsheasmhacht
 sin go háirithe trí earraí agus seirbhísí ó na tíortha is lú forbairt a
 chosaint go ginearálta ar aon bheart faoin ionstraim seo.
 2. TORTHAÍ AN CHOMHAIRLIÚCHÁIN LEIS NA
 PÁIRTITHE LEASMHARA AGUS NA MEASÚNUITHE TIONCHAIR
 Comhairliúchán leis na páirtithe
 leasmhara
 Reáchtáil an
 Coimisiún sraith comhairliúchán agus imeachtaí for‐rochtana, maille le
 cruinnithe aonair, chun tuairimí páirtithe leasmhara a bhailiú.
 Rinneadh comhairliúchán
 oscailte ar líne idir an 7 Meitheamh agus an 2 Lúnasa 2011.
 Is é a bhí ann trí cheistneoir mhionsonraithe dírithe (i) ar údaráis
 chonarthacha agus ar na Ballstáit, (ii) ar chuideachtaí agus/nó ar a n‐ionadaithe,
 agus (iii) ar pháirtithe eile a d'fhéadfadh leas a bheith acu ann (saoránaigh,
 eagraíochtaí neamhrialtais, ceardchumainn). Fuair an Coimisiún 215 freagra san
 iomlán[4].
 Tá tuarascáil achomair ar na freagraí le fáil in Iarscríbhinn I a ghabhann
 leis an tuarascáil ar an Measúnú Tionchair. Mar chuid den phróiseas sin,
 reáchtáil an Coimisiún éisteacht phoiblí an 8 Meitheamh 2011 sa
 Bhruiséil. Lena chois sin, bhí deis ag comhpháirtithe sóisialta a dtuairimí a
 chur in iúl le linn an Fhóraim Chomhchaidrimh a reáchtáil Ard‐Stiúrthóireacht
 na Fostaíochta an 7 Feabhra 2011. Rinneadh comhairliúcháin ar leith freisin le toscaireachtaí
 de chuid an AE i dtríú tíortha agus leis na Ballstáit sa Choiste
 Comhairleach um Chonarthaí Poiblí. Pléadh ábhair ar leith (i.e. Airteagal 58
 den Treoir maidir le fóntais agus an dóigh le déileáil le tairiscintí atá thar
 a bheith íseal) le linn an chomhairliúcháin i ndáil le nuachóiriú an bheartais
 maidir le soláthar poiblí. Comhlíonadh ina n‐iomláine íoschaighdeáin an
 Choimisiúin maidir le comhairliúcháin.
 Achoimre ar
 na freagraí agus ar an dóigh ar cuireadh san áireamh iad
 Go ginearálta, bhí
 fáilte roimh thionscnamh an Choimisiúin. D’aontaigh formhór mór na bhfreagróirí
 le tuairisc an Choimisiúin ar an leibhéal rochtana atá ag cuideachtaí
 coigríche, agus ag a n‐earraí agus a seirbhísí, faoi láthair ar mhargadh
 soláthair phoiblí an AE agus bhí siad i bhfách le cuspóirí sainaitheanta an
 tionscnaimh.
 I dtaca leis na
 roghanna beartais ar cuireadh síos orthu, ní mór a lua nárbh ionann na tuairimí
 a cuireadh in iúl: ar an iomlán, tá an chuma ar an scéal go bhfuil móramh mór
 de na geallsealbhóirí i bhfách le tionscnamh reachtach (tuairim is 65 %),
 ach go bhfuil mionlach nach beag (tuairim is 35 %) ar fearr leo an rogha
 ‘gan beart a dhéanamh’. Ní hionann tuairimí laistigh de na grúpaí éagsúla
 geallsealbhóirí ach oiread, áfach, maidir le rogha na tosaíochta. As measc na n‐eintiteas
 conarthach agus na n‐údarás rialtais (lena n‐áirítear iad siúd as tríú
 tíortha), mar shampla, tá dhá thrian díobh i bhfách leis an rogha 'gan beart a
 dhéanamh' nó leis an rogha neamhreachtach, ach as measc na gcuideachtaí agus na
 ngeallsealbhóirí eile, tá 75 % díobh i bhfách le tionscnamh reachtach. Ní
 hionann na tuairimí maidir leis an rud ba cheart a bheith sa rogha reachtach
 sin ach oiread. Cé go bhfuil chóir a bheith leathchuid de na freagróirí i
 bhfách leis an rogha reachtach ‘cur chuige A’[5],
 tá líon nach beag de na freagróirí i bhfách le cineálacha malartacha cur chuige
 freisin. Is fiú a lua freisin go bhfuair ‘cur chuige B’[6], cé go bhfuil sé ar an rogha is
 lú tosaíocht, toiliú ó líon nach beag de na freagróirí.
 I measc na bpríomhchúiseanna
 a chuir na geallsealbhóirí chun cinn le bheith i bhfách le rogha beartais
 áirithe nó ina coinne, bhí an tábhacht atá leis an luach is fearr a fháil ar
 airgead, an seans go ndéanfadh cuid de na roghanna beartais dochar d'iomaíocht
 agus do tháirgiúlacht, an chontúirt go ndéanfadh ár gcomhpháirtithe trádála
 frithbheartaíocht, an t‐ualach riaracháin a d'fhéadfadh a bheith ag gabháil
 leis an tionscnamh sin agus go gcuirfeadh an tionscnamh stádas an AE mar
 thathantóir ar son margaí oscailte i mbaol. Bhí na ceardchumainn agus na
 heagraíochtaí neamhrialtasacha measartha neodrach maidir leis na roghanna agus
 bhí a bhfreagraí dírithe go ginearálta ar an ngá atá ann go gcomhlíonfaidh tríú
 tíortha Coinbhinsiúin na hEagraíochta Idirnáisiúnta Saothair agus iad ag
 tairiscint san AE nó go n‐osclóidh an AE a cuid teorainneacha le go leanfar de
 thrádáil chóir leis na tíortha is lú forbairt.
 Saineolas a bhailiú agus a úsáid
 Níor measadh go raibh gá le saineolas
 seachtrach a úsáid ar bharr na gcomhairliúchán thuasluaite. Tá saineolas nach
 beag á léiriú le fada ag an gCoimisiún i réimse an tsoláthair phoiblí.
 Measúnú tionchair
 Dhearc an Coimisiún ar chuid mhór roghanna
 lena dhéanamh amach cén ceann acu is iomchuí.
 Is é an chéad rogha gan aon ghníomh breise a
 dhéanamh sa réimse seo, agus leanúint den chaibidlíocht idirnáisiúnta le
 comhpháirtithe trádála an Aontais Eorpaigh maidir le rochtain ar mhargaí (ar
 bhealach treisithe, b'fhéidir). I bhfianaise na taithí atá againn, áfach, ní
 dócha go dtiocfadh feabhsuithe móra ar theidlíocht earraí, seirbhísí agus
 soláthróirí ón AE a bheith rannpháirteach i bpróisis soláthair i dtríú tíortha
 a bhuí leis an rogha sin. Is cinnte gur cailliúint leanúnach deiseanna
 tairisceana ar scála mór an toradh a bheadh air.
 An dara cineál rogha a bheadh ann, cur chun
 feidhme uirlisí atá ann cheana faoi Theoir 2004/17/CE (Airteagal 58
 agus Airteagal 59) a uasghrádú, agus, mar bhonn leis sin, treoir níos
 fearr a thabhairt nó réimse na n‐uirlisí sin a shíneadh go gcumhdódh siad raon
 feidhme iomlán Threoir 2004/17/CE agus Threoir 2004/18/CE. Ní bheadh
 ar údaráis chonarthacha/eintitis chonarthacha aonair na huirlisí sin a úsáid sa
 chás seo, agus is léir nach gcuirfeadh sé go mór leis an ngiaráil atá ag an AE
 i gcaibidlíocht idirnáisiúnta.
 B’fhéidir tríú rogha a bheith ann, deireadh a
 chur le rochtain earraí, seirbhísí agus soláthróirí ó thríú tíortha ar mhargadh
 soláthair phoiblí an AE, go ginearálta nó de réir earnála, faoi réir
 oibleagáidí idirnáisiúnta an AE sa réimse sin. Is ábhar mór imní, áfach, an
 tionchar a bheadh ag an rogha sin maidir le frithbheartaíocht, maidir leis na
 costais a bheadh ar údaráis chonarthacha/eintitis chonarthacha aonair agus
 maidir le hiomaíochas an AE.
 Dá bhrí sin, tá an Coimisiún i bhfách leis an
 gceathrú rogha, mar atá, ionstraim uathrialach a chruthú a choimeádfadh an
 chothromaíocht mar ba cheart idir, ar thaobh amháin, an gá le seasamh an
 Aontais a fheabhsú i gcaibidlíocht maidir le rochtain ar mhargaí, agus, ar an
 taobh eile, córas iomaíoch soláthair a chaomhnú san Aontas Eorpach.
 Chuige sin, bunaítear sásra dúbáilte leis an
 togra seo. Bheadh údaráis chonarthacha/eintitis chonarthacha aonair i dteideal
 tairiscintí a eisiamh ar mó ná 50 % dá luach earraí agus/nó seirbhísí nach
 gcumhdaíonn gealltanais idirnáisiúnta maidir le rochtain ar an margadh, agus
 sin faoi mhaoirseacht an Choimisiúin. Lena chois sin, bheadh sé de chead ag an
 gCoimisiún frithbheartú trí rochtain ar an margadh a shrianadh go sealadach i
 gcás na dtíortha a eisiann go follasach soláthróirí, earraí agus seirbhísí an
 Aontais, nó a dhéanann leithcheal orthu go follasach ina gcleachtais náisiúnta
 soláthair, agus a dhiúltaíonn rochtain níos fearr ar an margadh a tabhairt le
 linn caibidlíochta. Aon srianta ar rochtain ar mhargadh soláthair phoiblí an AE
 a d’fhéadfadh an Coimisiún a ghlacadh amach anseo faoin Rialachán seo, beidh
 siad meáite agus sonraithe go cúramach.
 D’eisigh Bord an Choimisiúin um Measúnú Tionchair dhá thuairim maidir
 leis an tuarascáil ar an measúnú tionchair. I bhfianaise na chéad tuairime
 athchóiríodh an tuarascáil ar an measúnú tionchair mar a leanas: rinneadh
 coigeartú ar shainiú na faidhbe le díriú ar an tsaincheist lárnach a
 sainaithníodh sa mheasúnú tionchair tríd síos, i.e. an gá le tuilleadh oscailte
 ar mhargaí soláthair tríú tíortha agus na fadhbanna a bhaineann le gealltanais
 idirnáisiúnta an AE a chomhlíonadh. Leathnaíodh réimse na roghanna atá le
 breithniú. Le cois beartais chaibidlíochta níos gníomhaí, dearctar mar rogha sa
 mheasúnú tionchair ar shíneadh an chórais atá ann cheana faoi Airteagal 58
 agus Airteagal 59 de Threoir 2004/17/CE ionas go gcumhdófar faoin
 gcóras an soláthar poiblí ar fad atá cumhdaithe faoi threoracha an AE agus an
 deis earraí agus seirbhís coigríche nach bhfuil cumhdaithe a ghlacadh go
 roghnaíoch. Ar deireadh, beachtaíodh anailís na dtionchar chun tomhas na
 frithbheartaíochta agus na figiúirí dífhostaíochta a uasghrádú. In
 Iarscríbhinn 10 a ghabhann leis an tuarascáil ar an measúnú tionchair, tá
 achoimre níos mionsonraithe ar an dóigh ar ionchorpraíodh chéad tuairim an
 Bhoird um Measúnú Tionchair isteach sa tuarascáil athchóirithe a atíolacadh an
 8 Feabhra 2012.
 Sa tuairim a thug
 sé ar an tuarascáil atíolactha, d’aithin an Bord um Measúnú Tionchair na
 feabhsuithe a cuireadh ar an tuarascáil agus gur cuireadh na moltaí a rinne sé
 sa chéad tuairim i bhfeidhm inti, ach mhaígh sé nach bhféadfadh sé tuairim
 dheimhnitheach a thabhairt. Creideann an Bord um Measúnú Tionchair go bhfuil
 líon réimsí ann go fóill inarbh fhéidir an measúnú a neartú agus sainaithníonn sé
 roinnt gníomhartha a chuirfeadh tuilleadh feabhais ar an tuarascáil (i.e. cur i
 láthair na roghanna a bheachtú, feabhas a chur ar chur i láthair na samhla a
 úsáideadh le meastachán a dhéanamh ar na tionchair, comhréireacht rogha na
 tosaíochta a chosaint ní b’fhearr etc.) Cuireadh na moltaí sin i bhfeidhm ar an
 tuarascáil chríochnaitheach ar an measúnú tionchair chomh maith agus ab
 fhéidir.
 3. EILIMINTÍ DLÍ AN TOGRA
 Achoimre ar an mbeart atá beartaithe
 Is iad príomhchuspóirí an togra seo staid an
 Aontais Eorpaigh a neartú agus é i mbun caibidlíochta maidir leis na
 coinníollacha rochtana atá ag soláthróirí ón AE, agus ag a n‐earraí agus a
 seirbhísí, ar na margaí soláthair phoiblí i dtríú tíortha agus soiléiriú a
 dhéanamh ar an staid dlí maidir le tairgeoirí coigríche, a n‐earraí agus a
 seirbhísí, atá rannpháirteach i margadh soláthair phoiblí an AE. Dá réir sin,
 bunaítear sa togra seo beartas cuimsitheach don AE maidir le soláthar poiblí
 seachtrach lena rialófar rochtain a bheidh ag earraí agus seirbhísí coigríche
 ar mhargadh soláthair phoiblí an AE agus lena n‐áirítear sásraí a spreagfaidh
 comhpháirtithe trádála an AE chun dul i mbun caibidle faoi rochtain ar mhargaí.
 Ar an gcéad dul síos, léirítear sa togra mar
 chuid de reachtaíocht an AE an prionsabal gur cheart, ar mhargadh inmheánach
 soláthair an AE, caitheamh le hearraí agus le seirbhísí atá cumhdaithe ag
 gealltanais maidir le rochtain ar an margadh ar an dóigh chéanna a chaitear le
 hearraí agus le seirbhísí ón AE agus síntear an gnás sin le go gcumhdófar earraí
 agus seirbhísí ar de thionscnamh na dtíortha is lú forbairt iad.
 Maidir leis an dóigh a bpléitear le hearraí
 agus le seirbhísí nach bhfuil cumhdaithe ag gealltanais maidir le rochtain ar an
 margadh, tá cur chuige trí chéim beartaithe.
 Féadfaidh an Coimisiún a fhormheas go n‐eisiafaidh
 údaráis chonarthacha/eintitis chonarthacha tairiscintí más ionann luach na n‐earraí
 nó na seirbhísí nach bhfuil cumhdaithe agus breis agus 50 % de luach
 iomlán na n‐earraí nó na seirbhísí a bhaineann leis an tairiscint. Tar éis dó a
 chur in iúl, san fhógra conartha, go bhfuil rún aige na tairiscintí sin a
 eisiamh, ní mór don údarás conarthach/eintiteas conarthach fógra a thabhairt
 don Choimisiún nuair a fhaigheann sé tairiscintí ar den chatagóir sin iad.
 Dheonódh an Coimisiún a fhormheas don eisiamh sin sa chás nach mbeadh
 cómhalartacht shubstaintiúil ann maidir le hoscailt margaí idir an AE agus an
 tír inar tionscnaíodh na hearraí agus/nó na seirbhísí. Formheasfaidh an
 Coimisiún an t‐eisiamh má tá na hearraí agus na seirbhísí i gceist laistigh de
 raon feidhme forchoimeádais mhargaidh atá ag an AE i gcomhaontú idirnáisiúnta.
 Lena chois sin, bunaítear leis an togra seo
 sásra de chuid an AE chun giaráil an AE a mhéadú a thuilleadh i gcaibidlíocht
 idirnáisiúnta maidir le rochtain ar mhargaí. De réir an tsásra sin, féadfaidh
 an Coimisiún imscrúduithe a dhéanamh, comhairliúchán a dhéanamh le tríú
 tíortha, agus, más iomchuí, bearta sealadacha srianta a chur i bhfeidhm.
 De bharr iarrata ó gheallsealbhóirí nó ar a
 thionscnamh féin, féadfaidh an Coimisiún imscrúduithe a dhéanamh chun a
 dheimhniú an raibh cleachtais shriantacha soláthair ann. I gcás ina
 ndeimhneofaí gurbh ann do na cleachtais sin ann, d'iarrfadh an Coimisiún ar an
 tír lena mbaineann dul i gcomhairle leis chun aghaidh a thabhairt ar na
 cleachtais shriantacha sin agus dálaí níos fearr maidir le rochtain ar mhargaí
 a chruthú ar an dóigh sin.
 Mura bhfuil an tír lena mbaineann sásta dul i
 gcomhairle nó réitigh shásúla ar na cleachtais shriantacha soláthair a chur ar
 fáil, féadfaidh an tAontas Eorpach cinneadh a dhéanamh srian sealadach a chur
 ar rochtain earraí agus/nó seirbhísí ón tír sin ar mhargadh soláthair phoiblí
 an AE.
 Sa deireadh, mar chomhlánú ar na forálacha
 maidir le tairiscintí thar a bheith íseal san athchóiriú ar na Treoracha maidir
 le soláthar poiblí atá beartaithe, ceanglófar ar na húdaráis
 chonarthacha/eintitis chonarthacha é a chur in iúl do na tairgeoirí eile má tá
 rún acu tairiscintí thar a bheith íseal a ghlacadh más ionann luach na n‐earraí
 nó na seirbhísí nach bhfuil cumhdaithe agus breis agus 50 % de luach
 iomlán na n‐earraí nó na seirbhísí a bhaineann leis an tairiscint. Ó thugtar
 aghaidh ar an ngá go n‐urramódh tríú tíortha príomhchaighdeáin saothair na
 hEagraíochta Idirnáisiúnta Saothair san athchóiriú atá beartaithe ar Threoracha
 soláthair phoiblí, ní gá a phlé sa téacs seo.
 Ó ceapadh é mar uirlis beartais chun dlús a
 chur le caibidlíocht, ba cheart a dhearbhú nach bhfuil sé d'aidhm ag an
 tionscnamh seo an margadh soláthair san Aontas Eorpach a dhúnadh, ach rochtain
 níos fearr a fháil ar mhargaí soláthair phoiblí chomhpháirtithe trádála an
 Aontais Eorpaigh. Ní mór dálaí iomaíocha tairisceana ar an margadh inmheánach a
 chaomhnú, dálaí a mbaineann údaráis chonarthacha/eintitis chonarthacha agus an
 tsochaí ar an iomlán sochair nithiúla astu.
 Bunús dlí
 Airteagal 207 den Chonradh ar Fheidhmiú
 an Aontais Eorpaigh.
 Prionsabal na coimhdeachta
 Tagann an togra faoi inniúlacht eisiach an
 Aontais Eorpaigh. Dá bhrí sin, níl feidhm ag prionsabal na coimhdeachta.
 Prionsabal na comhréireachta
 Comhlíonann an togra prionsabal na
 comhréireachta ar na cúiseanna seo a leanas.
 Tá cothromaíocht chúramach sa togra seo idir
 leasa na ngeallsealbhóirí ábhartha uile agus ní théann foirm ná substaint na
 gníomhaíochta seo ón AE thar a bhfuil riachtanach le cuspóirí an Chonartha a
 bhaint amach.
 Ar an gcéad dul síos, beidh sé de cheart ag
 údaráis chonarthacha/eintitis chonarthacha tairiscintí a eisiamh, faoi
 mhaoirseacht an Choimisiúin, nuair is earraí agus seirbhísí nach bhfuil cumhdaithe
 iad breis agus 50 % den tairiscint. Áirithítear leis sin go bhfágtar an
 rogha ag údaráis chonarthacha/eintitis chonarthacha earraí agus seirbhísí a
 ghlacadh is cuma cárb as iad nó srian a chur ar rochtain earraí agus seirbhísí
 nach bhfuil cumhdaithe ag comhaontuithe idirnáisiúnta an AE, a mhéid atá na
 srianta sin ag teacht le comhbheartas tráchtála an AE, comhbheartas atá faoi
 inniúlacht an AE amháin. Dearadh an mhaoirseacht a dhéanfaidh an Coimisiún go
 cúramach chun aonfhoirmeacht agus comhréireacht a áirithiú. Ar an dara dul
 síos, áiritheoidh an uirlís le haghaidh an Choimisiúin a bhunaítear leis an
 Rialachán seo go mbeidh sásra le fáil ag an AE chun cleachtais shriantacha i
 réimse an tsoláthair a imscrúdú agus chun dul i gcomhairle leis an tríú tír lena
 mbaineann. Ní ghlacfaidh an Coimisiún bearta sealadacha sriantacha ach sa chás
 nach bhfuil aon réiteach eile le fáil.
 Coinnítear na costais riaracháin chomh híseal
 agus is féidir, ach is gá bearta a dhéanamh chun comhsheasmhacht an
 chomhbheartais tráchtála a chaomhnú. Is seirbhísí de chuid an Choimisiúin atá
 ag obair faoi láthair ar an mbeartas maidir le soláthar poiblí seachtrach agus
 ar fhaireachán ar rochtain ar mhargaí a dhéanfaidh na sásraí maoirseachta agus
 imscrúdaithe a chur ar bun, rud a chuirfidh srian ar an tionchar ar acmhainní
 daonna laistigh den Choimisiún. Ní bhainfidh an t‐ualach riaracháin ar údaráis
 chonarthacha/eintitis chonarthacha ach le cásanna ina ndéanfaidh an Coimisiún
 bearta sriantacha nó ina dtogróidh údaráis chonarthacha/eintitis chonarthacha
 an sásra a úsáid, agus bheidh sé bunaithe ar fhoirmeacha caighdeánacha nó ar
 fhéindearbhuithe, rud a chuirfidh teorainn leis na himscrúduithe a dhéanfaidh
 eintitis aonair chun a dheimhniú cárb as earraí agus seirbhísí.
 Rogha ionstraimí
 Rialachán an ionstraim atá beartaithe.
 Níor leor modhanna eile, ó nach féidir ach do
 Rialachán a áirithiú go leordhóthanach go ndéanfaidh an tAontas Eorpach
 gníomhaíocht aonfhoirmeach i réimse an chomhbheartais tráchtála. Lena chois
 sin, tugann an ionstraim seo cumhachtaí don Choimisiún Eorpach, rud is ionann
 is a rá nach mbeadh trasuí úsáideach.
 4. IMPLEACHT BHUISÉADACH
 Níl impleachtaí buiséadacha ag baint leis an
 togra féin. Na hacmhainní atá ann faoi láthair, is leor iad le haghaidh na
 dtascanna breise.
 5. EILIMINTÍ ROGHNACHA
 Clásal athbhreithnithe/leasaithe/éaga
 Tá clásal athbhreithnithe sa togra seo.
 An Limistéar Eorpach Eacnamaíoch
 Ábhar a bhaineann leis an LEE atá sa ghníomh
 atá beartaithe agus ba cheart, dá bhrí sin, an Limistéar Eorpach Eacnamaíoch a
 chuimsiú ann.
 Míniú mionsonraithe ar an togra
 Sainítear in Airteagal 1 ábhar
 agus raon feidhme an Rialacháin seo, a bhfuil Treoir 2004/17/CE agus
 Treoir 2004/18/CE ón AE maidir le soláthar poiblí agus an Treoir maidir le
 conarthaí lamháltais a dhámhachtain mar bhonn leis, mar a mhol an Coimisiún[7].
 In Airteagal 2 tá sainithe
 ábhartha, ar baineadh an mhórchuid acu as Treoracha ón AE maidir le soláthar
 poiblí. Sainítear sa téacs fosta "na hearraí agus na seirbhísí atá
 cumhdaithe" agus earraí agus seirbhísí gan chumhdach, sainithe is bunús
 don Rialachán seo.
 In Airteagal 3 leagtar amach ,
 chun críche an Rialacháin seo, na rialacha is infheidhme ar thionscnamh maidir
 le hearraí agus seirbhísí a sholáthraíonn údaráis chonarthacha/eintitis
 chonarthacha. De réir ghealltanais idirnáisiúnta an AE, tá na rialacha maidir
 le tionscnamh earraí ag teacht leis na rialacha neamhfhabhracha maidir le
 tionscnamh mar a shainítear i gCód Custaim an AE (Rialachán 2913/92). Tá
 an sainiú ar thionscnamh seirbhíse bunaithe ar na rialacha ábhartha sa Chonradh
 ar Fheidhmiú an Aontais Eorpaigh maidir leis an gceart bunaíochta agus ar na
 sainmhínithe atá sa Chomhaontú Ginearálta maidir le Trádáil Seirbhísí (Airteagal XXVIII).
 In Airteagal 4 leagtar síos na
 rialacha maidir le rochtain ar mhargadh soláthair phoiblí an AE is infheidhme
 ar earraí agus ar sheirbhísí coigcríche atá cumhdaithe ag gealltanais ón AE
 maidir le rochtain ar an margadh (ar a dtugtar ‘earraí agus seirbhísí atá
 cumhdaithe') agus ar earraí agus ar sheirbhísí as na tíortha is lú forbairt. Ní
 mór caitheamh leis an dá chatagóir sin ar an dóigh chéanna a gcaitear le
 hearraí agus le seirbhísí an AE.
 In Airteagal 5 tá cur síos ar na
 rialacha maidir le rochtain earraí agus seirbhísí de thionscnamh tríú tíortha
 nach bhfuil cumhdaithe ag gealltanais ón AE i ndáil le rochtain ar an margadh
 (ar a dtugtar 'earraí agus seirbhísí nach bhfuil cumhdaithe’). Féadfaidh
 rochtain na n‐earraí agus na seirbhísí sin bheith faoi réir beart srianta a
 dhéanfadh údaráis chonarthacha/eintitis chonarthacha nó an Coimisiún faoi réir
 na sásraí a bhunaítear leis an Rialachán seo.
 In Airteagal 6 leagtar amach na
 coinníollacha faoinar féidir leis an gCoimisiún a fhormheas go n‐eisiafaidh na
 húdaráis chonarthacha/eintitis chonarthacha tairiscintí ó nósanna imeachta
 tairisceana, más fiú níos mó ná 50 % de luach iomlán na n‐earraí agus na
 seirbhísí sa tairiscint luach na n‐earraí agus/nó na seirbhísí nach bhfuil
 cumhdaithe i gcás conarthaí arb ionann a luach measta agus EUR 5 000 000
 ar a laghad.
 Nuair atá sé sonraithe ag údarás
 conarthach/eintiteas conarthach san fhógra conartha gur rún leis earraí agus
 seirbhísí gan chumhdach a eisiamh agus go bhfaigheann sé tairiscintí as an
 gcatagóir sin, ní mór dó fógra a thabhairt don Choimisiún agus tréithe na
 dtairiscintí lena mbaineann a shonrú. De réir na bhfógraí a foilsíodh san Iris
 Oifigiúil (TED, Tenders European Daily) níl ach 7 % de na conarthaí uile a
 foilsíodh san Iris Oifigiúil a bhfuil luach níos mó ná EUR 5 milliún
 orthu. Os a choinne sin, is ionann na conarthaí sin agus 61 % de mhargadh
 iomlán soláthair phoiblí an AE. Is é an meastachán a rinne an Coimisiún go
 bhfaigheann sé 35‐45 fógra in aghaidh na bliana ar a mhéad.
 I gcás conarthaí arb ionann a luach measta ar
 a laghad EUR 5 000 000, níor mhór don Choimisiún cinneadh a
 ghlacadh maidir leis an eisiamh. Ba cheart don Choimisiún, i gcás na gconarthaí
 uile, an t‐eisiamh atá beartaithe a fhormheas má tá na hearraí agus na
 seirbhísí lena mbaineann faoi réir forchoimeádais maidir le rochtain ar an
 margadh faoi chomhaontuithe idirnáisiúnta an AE maidir le soláthar poiblí. Mura
 bhfuil comhaontú mar sin ann, formheasfaidh an Coimisiún an t‐eisiamh má tá
 bearta sriantacha i bhfeidhm ag an tríú tír ar sholáthar poiblí a fhágann go
 bhfuil easpa cómhalartachta substaintiúla idir an tAontas agus an tríú tír lena
 mbaineann maidir le hoscailt an mhargaidh. Agus measúnú á dhéanamh ag an
 gCoimisiún an bhfuil easpa cómhalartachta substaintiúla ann, déanfaidh sé
 imscrúdú ar an méid a éiríonn le dlíthe soláthair phoiblí na tíre lena
 mbaineann trédhearcacht a áirithiú i gcomhréir le caighdeáin idirnáisiúnta i
 réimse an tsoláthair phoiblí agus aon idirdhealú i gcoinne earraí, seirbhísí
 agus oibreoirí eacnamaíocha an Aontais a chosc. Lena chois sin, scrúdóidh sé an
 méid a choimeádann ar siúl nó a ghlacann údaráis soláthair phoiblí agus/nó
 eintitis soláthair aonair cleachtais idirdhealaitheacha i gcoinne earraí,
 seirbhísí agus oibreoirí an Aontais.
 In Airteagal 7 cuirtear an
 oibleagáid shonrach ar údaráis chonarthacha/eintitis chonarthacha go gcuirfidh
 siad in iúl do na tairgeoirí eile i nós imeachta dámhachtana gur chinn siad
 tairiscint thar a bheith íseal a ghlacadh ar mó ná 50 % de luach iomlán na
 n‐earraí agus na seirbhísí sa tairiscint luach na n‐earraí agus/nó na seirbhísí
 nach bhfuil cumhdaithe.
 In Airteagal 8 leagtar amach na
 coinníollacha faoina bhféadfaidh an Coimisiún, dá thionscnamh féin nó ar
 iarraidh Ballstát ná páirtithe leasmhara, imscrúdú seachtrach maidir le
 soláthar a thionscnamh ar bhearta sriantacha soláthair a ghlac tríú tíortha,
 agus an dóigh leis an imscrúdú sin a dhéanamh.
 Bunaítear le hAirteagal 9 sásra le
 haghaidh comhairliúchán le tríú tíortha i gcásanna ina gcinneann an Coimisiún,
 tar éis dó imscrúdú seachtrach maidir le soláthar a dhéanamh, gur ghlac an tír
 lena mbaineann cleachtas sriantach maidir le soláthar poiblí, nó go bhfuil an
 tír sin ag leanúint de chleachtas den sórt sin. Faoin sásra sin, tabharfaidh an
 Coimisiún cuireadh don tír lena mbaineann dul i mbun caibidle d'fhonn an
 cleachtas sriantach maidir le soláthar a chur ar ceal agus a áirithiú gurb ann
 do thrédhearcacht i gcomhair soláthróirí ón AE, agus a n‐earraí agus a
 seirbhísí, agus go gcaitear go cothrom leo. Cuirtear san áireamh sa scéim
 comhairliúcháin na dálaí éagsúla a bheidh le breithniú, amhail sásra réitigh
 aighneas a bheith ann i gcás cleachtas sriantach soláthair a bhaineann le
 soláthar poiblí atá cumhdaithe, bearta ceartaitheacha aontaobhacha nó tabhairt
 i gcrích comhaontaithe idirnáisiúnta ina n‐áirithítear go gcaifear go cothrom
 le soláthróirí ón AE, agus lena n‐earraí agus a seirbhísí, ar cuireadh
 cleachtais shriantacha soláthair i bhfeidhm orthu roimhe sin. Tugtar cumhacht
 don Choimisiún gníomh cur chun feidhme a ghlacadh a thoirmeascfaidh eisiamh
 tairiscintí a chuimsíonn earraí agus seirbhísí nach bhfuil cumhdaithe agus atá
 de thionscnamh tíortha a ndéantar caibidlíocht shubstainteach leo maidir le
 rochtain ar an margadh agus a bhfuil bunús réasúnach ann le bheith ag súil go
 gcuirfear na cleachtais soláthair shriantacha ar ceal go luath.
 In Airteagal 10, tugtar cumhacht
 don Choimisiún gníomh cur chun feidhme a ghlacadh maidir le ‘bearta
 sriantacha’, ar choinníoll gur deimhníodh san imscrúdú a rinne sé go bhfuil
 bearta sriantacha soláthair ann i dtríú tír, agus gur fhéach an Coimisiún le dul
 i mbun caibidle maidir le rochtain ar an margadh faoi réir an tsásra
 comhairliúcháin. Ar na bearta sin, d’fhéadfadh bheith, go teoiriciúil (i)
 dícháiliú tairiscintí áirithe ina bhfuil níos mó ná 50 % de na hearraí
 agus na seirbhísí de thionscnamh na tíre lena mbaineann; agus/nó (ii) pionós
 praghais sainordaitheach ar na hearraí nó ar na seirbhísí sin atáthar a
 thairgeadh ar de thionscnamh na tíre lena mbaineann iad.
 In Airteagal 11 leagtar amach
 rialacha maidir le bearta sriantacha a glacadh a tharraingt siar nó a chur ar
 fionraí, chomh maith le cinneadh ón gCoimisiún a thoirmeascfaidh ar údaráis
 chonarthacha/eintitis chonarthacha Airteagal 6 a úsáid.
 In Airteagal 12 leagtar amach
 rialacha maidir le faisnéis a chur ar fáil do thairgeoirí i leith cur i bhfeidhm
 beart sriantach a ghlac an Coimisiún i gcomhthéacs nósanna imeachta aonair
 maidir le soláthar poiblí.
 In Airteagal 13 leagtar amach na
 dálaí ina bhfuil údaráis chonarthacha/eintitis chonarthacha údaraithe le bearta
 a glacadh de bhun an Rialacháin seo a chur i leataobh. Is é is cuspóir don
 fhoráil seo, an méid solúbthachta is gá a thabhairt d’údaráis
 chonarthacha/eintitis chonarthacha chun a riachtanais cheannaithe a riar agus,
 ag an am chéanna, faireachán ceart ón gCoimisiún a áirithiú trí bhíthin na
 hoibleagáide fógra a thabhairt.
 In Airteagal 14 leagtar amach agus
 Airteagal 15 na cumhachtaí a thugtar don Choimisiún gníomhartha
 tarmligthe a ghlacadh i gcomhréir le hAirteagal 14 maidir le leasuithe ar
 an Iarscríbhinn chun comhaontuithe idirnáisiúnta nua arna gcur i gcrích ag an
 Aontas i réimse an tsoláthair phoiblí a chur san áireamh.
 In Airteagal 16, cuirtear bearta
 ceartaitheacha dlí ar fáil maidir le forálacha an Rialacháin seo.
 In Airteagal 17 leagtar síos an
 nós imeachta coiste ábhartha chun gníomhartha cur chun feidhme a ghlacadh. Lena
 chois sin, tugtar cumhacht ann don Choimisiún bearta cur chun feidhme a
 ghlacadh chun foirmeacha caighdeánacha a ghlacadh.
 In Airteagal 18 leagtar síos nach
 mór don Choimisiún tuairisc a thabhairt ar chur chun feidhme an Rialacháin seo
 gach tríú bliain ar a laghad tar éis don Rialachán seo teacht i bhfeidhm.
 In Airteagal 18 tá rialacha maidir
 le rúndacht faisnéise a fuarthas de bhun an Rialacháin seo.
 In Airteagal 20 déantar foráil
 maidir le haisghairm Airteagal 58 agus Airteagal 59 de
 Threoir 2004/17/CE.
 In Airteagal 21 cinntear teacht i
 bhfeidhm an Rialacháin seo.
 2012/0060 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le rochtain earraí agus seirbhísí tríú
 tíortha ar mhargadh inmheánach soláthair phoiblí an Aontais agus maidir le
 nósanna imeachta atá ceaptha an chaibidlíocht i leith rochtain earraí agus
 seirbhísí an Aontais ar mhargaí soláthair phoiblí tríú tíortha a éascú
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 207 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[8],
 Ag féachaint don tuairim ó Choiste na
 Réigiún[9],
 Ag gníomhú dóibh i gcomhréir leis
 an ngnáthnós imeachta reachtach,
 De bharr an méid seo a leanas:
 (1) Foráiltear le hAirteagal 21
 den Chonradh ar an Aontas Eorpach go saineoidh agus go saothróidh an tAontas
 comhbheartais agus comhghníomhaíochtaí, agus go bhféachfaidh sé le hardleibhéal
 comhair a bhaint amach i ngach réimse den chaidreamh idirnáisiúnta, chun
 cuidiú, inter alia, gach tír a lánpháirtiú i ngeilleagar an domhain, lena n‐áirítear
 trí bhíthin deireadh a chur de réir a chéile le srianta ar an trádáil
 idirnáisiúnta.
 (2) De bhun Airteagal 206
 den Chonradh ar Fheidhmiú an Aontais Eorpaigh (CFAE), rannchuideoidh an tAontas,
 trí bhíthin aontas custaim a bhunú, ar mhaithe leis an leas coitinn, le
 forbairt chomhchuí na trádála domhanda, le deireadh a chur de réir a chéile le
 srianta ar an trádáil idirnáisiúnta agus ar infheistíocht dhíreach choigríche,
 agus le bacainní custaim agus bacainní eile a laghdú.
 (3) I gcomhréir le hAirteagal 26
 den CFAE glacfaidh an tAontas bearta a mbeidh d'aidhm leo an margadh inmheánach
 a bhunú nó feidhmiú an mhargaidh inmheánaigh a áirithiú sa chaoi is gurb é a
 bheidh ann limistéar gan teorainneacha inmheánacha ina n‐áiritheofar
 saorghluaiseacht earraí, daoine agus seirbhísí i gcomhréir le forálacha na
 gconarthaí.
 (4) Le hAirteagal III:8 den
 Comhaontú Ginearálta um Tharaifí agus Trádáil 1994 agus le hAirteagal XIII
 den Chomhaontú Ginearálta maidir le Trádáil Seirbhísí eisiatar soláthar poiblí
 arna dhéanamh ag comhlachtaí rialtais ó raon feidhme phríomhsmachta iltaobhacha
 na hEagraíochta Domhanda Trádála.
 (5) Laistigh den Eagraíocht
 Dhomhanda Trádála agus trína chaidreamh déthaobhach féin, cuireann an tAontas
 chun cinn oscailt uaillmhianach a dhéanamh ar mhargaí soláthair phoiblí an
 Aontais agus a gcomhpháirtithe trádála, de mheon cómhalartachta agus
 comhshochair.
 (6) Tá leisce ar chuid mhór tríú
 tíortha iomaíocht idirnáisiúnta a ligean isteach ina margaí soláthair phoiblí,
 nó an rochtain atá ar na margaí sin cheana féin a oscailt a thuilleadh. Dá
 thoradh sin, tá oibrithe eacnamaíocha an Aontais faoi réir cleachtas sriantach
 soláthair i gcuid mhaith de na tíortha ar comhpháirtithe trádála de chuid an
 Aontais iad. Caillteanas mórdheiseanna trádála an toradh atá ar na cleachtais
 shriantacha soláthair sin.
 (7) I dTreoir 2004/17/CE ó
 Pharlaimint na hEorpa agus ón gComhairle an 31 Márta 2004 lena gcomhordaítear
 na nósanna imeachta um sholáthar de chuid eintiteas a oibríonn in earnálacha an
 uisce, an fhuinnimh, an iompair agus na seirbhísí poist[10], agus i dTreoir 2004/18/CE ó
 Pharlaimint na hEorpa agus ón gComhairle an 31 Márta 2004 maidir leis na
 nósanna imeachta um dhámhachtain conarthaí oibreacha poiblí, conarthaí
 soláthair phoiblí agus conarthaí seirbhíse poiblí a chomhordú[11], níl ach líon beag forálacha
 maidir leis an ngné sheachtrach de bheartas an Aontais maidir le soláthar
 poiblí, go háirithe Airteagal 58 agus Airteagal 59 de Threoir
 2004/17/CE. Níl ach raon feidhme teoranta ag na forálacha sin, áfach, agus i
 ngeall ar easpa treoraithe ní minic a chuireann na heintitis chonarthacha i
 bhfeidhm iad.
 (8) I gcomhréir le hAirteagal 207
 den CFAE bunófar an comhbheartas tráchtála i réimse an tsoláthair phoiblí ar
 phrionsabail aonfhoirmeacha.
 (9) Ar mhaithe le deimhneacht
 dhlíthiúil a bheith ag an Aontas agus ag oibreoirí eacnamaíocha agus eintitis
 chonarthacha/údaráis chonarthacha tríú tíortha, ba cheart léiriú a bheith i
 ndlíchóras an Aontais ar ghealltanais idirnáisiúnta an Aontais maidir le
 rochtain ar mhargaí i ndáil le tríú tíortha i réimse an tsoláthair phoiblí
 d'fhonn a gcur chun feidhme éifeachtach a áirithiú. Ba cheart don Choimisiún
 treorú a thabhairt maidir le cur i bhfeidhm na ngealltanas idirnáisiúnta atá ag
 an Aontas Eorpach cheana maidir le rochtain ar mhargaí. Ba cheart an treorú sin
 a thabhairt cothrom le dáta go rialta agus ba cheart faisnéis sho‐úsáidte a
 bheith ann.
 (10) Maidir leis an gcuspóir
 feabhas a chur ar an rochtain atá ag oibreoirí eacnamaíocha an AE ar mhargaí
 soláthair phoiblí tríú tíortha áirithe atá faoi chosaint ag bearta sriantacha
 soláthair agus an gcuspóir dálaí cothroma iomaíochta a chaomhnú laistigh den
 Mhargadh Aonair Eorpach, chun iad a bhaint amach is gá an chaoi a gcaitear le
 hearraí agus seirbhísí tríú tíortha nach bhfuil cumhdaithe ag gealltanais
 idirnáisiúnta an Aontais a chomhchuibhiú ar fud an Aontais Eorpaigh.
 (11) Chuige sin, ba cheart rialacha
 maidir le tionscnamh a bhunú ionas go mbeidh a fhios ag na húdaráis chonarthacha/na
 heintitis chonarthacha cé acu atá nó nach bhfuil na hearraí agus na seirbhísí
 cumhdaithe ag gealltanais idirnáisiúnta an Aontais Eorpaigh. Ba cheart
 tionscnamh earraí a chinneadh i gcomhréir le hAirteagal 22 go hAirteagal 26
 de Rialachán (CE) Uimh. 2913/1992 ó Pharlaimint na hEorpa agus ón
 gComhairle an 12 Meán Fómhair 1992 lena mbunaítear Cód Custaim an Chomhphobail[12]. De réir an Rialacháin sin ba
 cheart a mheas gur earraí de chuid an Aontais earraí sa chás go bhfaightear nó
 go dtáirgtear ina n‐iomláine iad san Aontas. Earraí a raibh tríú tír amháin nó
 níos mó bainteach lena dtáirgeadh, ba cheart a mheas gurb í an tír tionscnaimh
 an tír ina ndearnadh an phróiseáil shubstaintiúil deiridh nó an t‐oibriú
 substaintiúil deiridh lena raibh bunús eacnamaíoch i ngnóthas a bhfuil an
 trealamh chuige sin aige, agus ar a raibh mar thoradh táirge nua, nó céim
 thábhachtach den phróiseas monaraíochta a bhaint amach. Ba cheart tionscnamh
 seirbhíse a chinneadh ar bhonn thionscnamh an duine nádúrtha nó dhlítheanaigh
 atá á soláthar. Ba cheart an treorú dá dtagraítear in aithris 9 cur i bhfeidhm
 praiticiúil na rialacha maidir le tionscnamh a chumhdach.
 (12) Ba cheart don Choimisiún a
 mheas cé acu a cheadóidh sé nó nach gceadóidh sé údaráis chonarthacha/eintitis
 chonarthacha de réir bhrí Threoracha [2004/17/CE, 2004/18/CE agus Threoir
 [....] ó Pharlaimint na hEorpa agus ón gComhairle an [....] maidir le conarthaí
 lamháltais a dhámhachtain[13]],
 i gcás conarthaí a bhfuil a luach measta cothrom le EUR 5 000 000
 nó níos mó, earraí agus seirbhísí nach bhfuil cumhdaithe ag gealltanais
 idirnáisiúnta an Aontais Eorpaigh a eisiamh ó dheonú conarthaí.
 (13) Ar mhaithe le trédhearcacht,
 aon údarás conarthach/eintiteas conarthach a bhfuil rún aige a chuid cumhachta
 a úsáid i gcomhréir leis an Rialachán seo chun tairiscintí a bhaineann le
 hearraí agus/nó seirbhísí nach de thionscnamh an Aontais Eorpaigh iad, agus ina
 bhfuil luach na n‐earraí nó na seirbhísí nach bhfuil cumhdaithe níos mó ná 50%
 de luach iomlán na n‐earraí nó na seirbhísí i gceist, a eisiamh ó nósanna
 imeachta um dhámhachtain conarthaí, ba cheart dó é sin a chur in iúl
 d'oibritheoirí eacnamaíocha san fhógra conartha a fhoilsítear in Iris
 Oifigiúil an Aontais Eorpaigh.
 (14) D'fhonn é a chur ar chumas an
 Choimisiúin cinneadh a dhéanamh maidir le heisiamh seirbhísí agus earraí tríú
 tíortha nach bhfuil cumhdaithe ag gealltanais idirnáisiúnta an Aontais, ba
 cheart do na húdaráis chonarthacha/eintitis chonarthacha fógra a thabhairt don
 Choimisiún maidir lena rún earraí agus seirbhísí den sórt sin a eisiamh, trí
 bhíthin foirm chaighdeánach a úsáid ina bhfuil eolas leordhóthanach a chuirfidh
 ar chumas an Choimisiúin cinneadh a dhéanamh.
 (15) I gcás conarthaí a bhfuil a
 luach measta cothrom le EUR 5 000 000 nó níos mó ná sin ba cheart
 don Choimisiún an t‐eisiamh atá beartaithe a fhormheas má tá forchoimeádais
 shainráite déanta ag an Aontas maidir le rochtain ar an margadh, i gcás na n‐earraí
 agus/nó na seirbhísí a bhfuiltear ag beartú an eisiata dóibh, sa chomhaontú
 idirnáisiúnta maidir le rochtain ar mhargaí i réimse an tsoláthair phoiblí idir
 an tAontas agus tír tionscnaimh na n‐earraí agus/nó na seirbhísí. Mura bhfuil
 comhaontú mar sin ann, ba cheart don Choimisiún an t‐eisiamh a fhormheas má tá
 bearta sriantacha soláthair i bhfeidhm ag an tríú tír a fhágann go bhfuil easpa
 cómhalartachta substaintiúla idir an tAontas agus an tríú tír i gceist maidir
 le hoscailt an mhargaidh. Ba cheart a mheas go bhfuil easpa cómhalartachta
 substaintiúla ann i gcás ina bhfuil bearta sriantacha soláthair ina gcúis le
 hidirdhealuithe tromchúiseacha athfhillteacha i gcoinne oibreoirí eacnamaíocha,
 earraí agus seirbhísí de chuid an Aontais.
 (16) Agus measúnú á dhéanamh ag an
 gCoimisiún cé acu atá nó nach bhfuil easpa cómhalartachta substaintiúla ann, ba
 cheart dó scrúdú a dhéanamh ar a mhéid a dhéanann dlíthe soláthair phoiblí na
 tíre i gceist trédhearcacht a áirithiú i gcomhréir le caighdeáin idirnáisiúnta
 i réimse an tsoláthair phoiblí agus a mhéid a choscann siad aon idirdhealú i
 leith earraí, seirbhísí agus oibreoirí eacnamaíocha an Aontais. Lena chois sin,
 ba cheart dó scrúdú a dhéanamh ar a mhéid a leanann nó a ghlacann údaráis
 phoiblí agus/nó eintitis soláthair aonair cleachtais idirdhealaitheacha i leith
 earraí, seirbhísí agus oibreoirí an Aontais.
 (17) Ba cheart an Coimisiún a
 bheith in ann cosc a chur ar an éifeacht dhíobhálach a d'fhéadfadh a bheith ag
 eisiamh a bheifí a bheartú ar chaibidlíocht trádála a bheadh ar siúl leis an
 tír lena mbaineann. Dá bhrí sin, i gcás ina bhfuil tír i mbun caibidlíochta
 substaintí leis an Aontas maidir le rochtain ar an margadh i réimse an
 tsoláthair phoiblí agus i gcás ina measfaidh an Coimisiún go bhfuil sé dóchúil
 go maith go gcuirfear deireadh leis na cleachtais shriantacha soláthair gan
 rómhoill, ba cheart go mbeadh sé in ann gníomh cur chun feidhme a ghlacadh á
 fhoráil nár cheart earraí ná seirbhísí ón tír sin a eisiamh ó nósanna imeachta
 um dhámhachtain conarthaí ar feadh tréimhse bliana.
 (18) Ós rud é go bhfuil rochtain
 earraí agus seirbhísí tríú tíortha ar mhargadh soláthair phoiblí an Aontais
 faoi raon feidhme an chomhbheartais tráchtála, níor cheart na Ballstáit na a n‐údaráis
 chonarthacha/a n‐eintitis chonarthacha a bheith in ann srian a chur ar an
 rochtain atá ag earraí agus seirbhísí ar a nósanna imeachta tairisceana le haon
 bheart seachas na bearta dá bhforáiltear sa Rialachán seo.
 (19) I bhfianaise an dua bhreise a
 bhíonn ar údaráis chonarthacha/eintitis chonarthacha measúnú a dhéanamh ar
 mhínithe tairgeoirí ar thairiscintí a bhaineann le hearraí agus/nó seirbhísí
 nach de thionscnamh an Aontais Eorpaigh iad agus ina bhfuil luach na n‐earraí
 nach bhfuil cumhdaithe níos mó 50% de luach iomlán na n‐earraí nó na seirbhísí
 sin, is iomchuí foráil a dhéanamh maidir le trédhearcacht bhreise i leith na
 slí a gcaitear le tairiscintí thar a bheith íseal. I dteannta na rialacha dá
 bhforáiltear le hAirteagal 69 den Treoir maidir le soláthar poiblí agus le
 hAirteagal 79 den Treoir maidir le soláthar ag eintitis atá ag oibriú in
 earnálacha an uisce, an fhuinnimh, an iompair agus na seirbhísí poist, ba
 cheart don údarás conarthach/eintiteas conarthach a bhfuil sé beartaithe aige
 glacadh le tairiscint thar a bheith íseal a chur in iúl do gach tairgeoir eile
 i scríbhinn go bhfuil sé sin beartaithe aige, lena n‐áirítear an fáth a bhfuil
 an praghas nó na costais arna muirearú thar a bheith íseal. Dá bharr sin bheadh
 sé níos fusa ag na tairgeoirí eile sin a mheas an mbeidh an tairgeoir a
 roghnófar in ann an conradh ina iomláine a chomhlíonadh faoi na coinníollacha
 atá leagtha amach sa doiciméad tairisceana. D'fhágfadh an fhaisnéis bhreise sin
 go mbeadh margadh soláthair phoiblí an AE níos cothroime.
 (20) Ba cheart an Coimisiún a
 bheith in ann, ar a thionscnamh féin nó ar iarratas ó pháirtithe leasmhara nó ó
 Bhallstát, imscrúdú seachtrach soláthair a thionscnamh faoi bhearta sriantacha
 soláthair a líomhnaítear a bheith ar siúl ag tríú tír. Cuirfear san áireamh, go
 háirithe, go bhfuil líon áirithe eisiamh atá beartaithe i dtaobh tríú tír arna
 bhformheas ag an gCoimisiún de bhun Airteagal 6(2) den Rialachán seo. Ba
 cheart nósanna imeachta imscrúdaithe den sórt sin a bheith gan dochar do
 Rialachán (CE) Uimh. 3286/94 ón gComhairle an 22 Nollaig 1994
 lena leagtar síos nósanna imeachta Comhphobail i réimse an chomhbheartais
 tráchtála d'fhonn feidhmiú chearta an Chomhphobail faoi rialacha trádála
 idirnáisiúnta a áirithiú, go háirithe na cearta sin a bunaíodh faoi choimirce
 na hEagraíochta Domhanda Trádála[14].
 (21) I gcás ina bhfuil cúis ag an
 gCoimisiún a chreidiúint, ar bhonn faisnéise a bhfuil fáil aici uirthi, go
 bhfuil cleachtas sriantach soláthair curtha i bhfeidhm nó a á choinneáil i
 bhfeidhm ag tríú tír, ba cheart é a bheith de chumhacht aige tús a chur le
 himscrúdú. Má dhearbhaítear don Choimisiún go bhfuil cleachtas sriantach soláthair
 ar siúl ag tríú tír, ba cheart dó iarraidh ar an tír sin tús a chur le
 comhairliúchán d'fhonn feabhas a chur ar na deiseanna tairisceana atá ag
 oibreoirí eacnamaíocha, earraí agus seirbhísí an AE sa tír sin.
 (22) Mura bhfuil mar thoradh ar an
 gcomhairliúchán leis an tír sin feabhas sásúil ar na deiseanna tairisceana atá
 ag oibreoirí eacnamaíocha, earraí agus seirbhísí an AE, ba cheart don
 Choimisiún bearta sriantacha iomchuí a dhéanamh.
 (23) D'fhéadfadh a bheith i gceist
 leis na bearta sin eisiamh sainordaitheach earraí agus seirbhísí áirithe de
 chuid tríú tíortha ó nósanna imeachta soláthair phoiblí san Aontas Eorpach, nó
 pionós sainordaitheach praghais a chur ar thairiscintí a bhaineann le hearraí
 agus seirbhísí de thionscnamh na tíre sin. Ionas nach bhféadfar dul timpeall ar
 na bearta sin, d'fhéadfadh sé gur ghá daoine dlítheanacha áirithe a eisiamh atá
 faoi úinéireacht choigríche nó faoi rialú coigríche agus atá bunaithe san
 Aontas Eorpach agus nach bhfuil ag gabháil d'oibríochtaí substainteacha gnó a
 bhfuil baint dhíreach éifeachtach acu le geilleagar an Bhallstáit lena
 mbaineann. Níor cheart na bearta iomchuí a bheith ar neamhréir leis na
 cleachtais shriantacha soláthair a bhfuil siad ceaptha dul i ngleic leo.
 (24) Tá sé ríthábhachtach rochtain
 a bheith ag údaráis chonarthacha/eintitis chonarthacha, ag praghas iomaíoch, ar
 raon táirgí ardchaighdeáin a riarann dá riachtanais cheannaithe. Dá bhrí sin,
 ba cheart údaráis chonarthacha/eintitis chonarthacha a bheith in ann gan bearta
 a chuireann srian ar an rochtain ar earraí nach bhfuil cumhdaithe a chur i
 bhfeidhm sa chás nach bhfuil aon earraí nó seirbhísí de chuid an Aontais ná
 earraí nó seirbhísí atá cumhdaithe a riarann do riachtanais an údaráis
 chonarthaigh/an eintitis chonarthaigh maidir le bunleasanna poiblí amhail
 sláinte nó slándáil phoiblí a chosaint, nó sa chás gurb é toradh a bheadh ar
 chur i bhfeidhm an bhirt i gceist méadú díréireach ar phraghas nó ar chostais
 an chonartha.
 (25) I gcás ina ndéanann údaráis
 chonarthacha/eintitis chonarthacha eisceachtaí ar bhearta a chuireann srian ar
 rochtain ar earraí agus seirbhísí nach bhfuil cumhdaithe a chur chun
 mífheidhme, ba cheart an Coimisiún a bheith in ann sásra ceartaitheach Airteagal 3
 de Threoir 89/665/CEE ón gComhairle maidir le comhordú a dhéanamh ar dhlíthe,
 ar rialacháin agus ar fhorálacha riaracháin a bhaineann le cur i bhfeidhm
 nósanna imeachta athbhreithnithe ar dhámhachtain conarthaí soláthair phoiblí
 agus oibreacha poiblí[15]
 nó Airteagal 8 de Threoir 92/13/CEE ón gComhairle an 25 Feabhra 1992 lena
 gcomhordaítear na dlíthe, na rialacháin agus na forálacha riaracháin a
 bhaineann le rialacha an Chomhphobail a chur i bhfeidhm maidir le nósanna
 imeachta um sholáthar de chuid eintiteas a oibríonn in earnálacha an uisce, an
 fhuinnimh, an iompair[16].
 Chun na críocha céanna, aon chonradh a thugtar i gcrích le hoibreoir
 eacnamaíoch de shárú ar chinntí an Choimisiúin maidir le heisiaimh atá
 beartaithe agus ar thug na húdaráis chonarthacha/na heintitis chonarthacha
 fógra ina leith nó de shárú ar bhearta a chuireann srian ar rochtain earraí
 agus seirbhísí nach bhfuil cumhdaithe, ba cheart a dhearbhú go bhfuil sé gan
 éifeacht de réir bhrí Threoir 2007/66/CE ó Pharlaimint na hEorpa agus ón
 gComhairle[17].
 (26) I bhfianaise bheartas
 ginearálta an Aontais maidir leis na tíortha is lú forbairt dá bhforáiltear,
 inter alia, i Rialachán (CE) Uimh. 732/2008 ón gComhairle an 22 Iúil 2008
 lena ndéantar scéim um fhabhair tharaife ghinearálaithe ón 1 Eanáir 2009 a chur
 i bhfeidhm, is iomchuí earraí agus seirbhísí de chuid na dtíortha sin a
 chomhshamhlú le hearraí agus seirbhísí Aontais.
 (27) D'fhonn na gealltanais
 idirnáisiúnta maidir le rochtain ar mhargaí i réimse an tsoláthair phoiblí a
 dhéanfar i ndiaidh ghlacadh an Rialacháin seo a léiriú i ndlíchóras an Aontais
 Eorpaigh, ba cheart a thabhairt de chumhacht don Choimisiún gníomhartha a
 ghlacadh i gcomhréir le hAirteagal 290 den Chonradh ar Fheidhmiú an
 Aontais Eorpaigh d'fhonn leasuithe a dhéanamh ar an liosta comhaontuithe
 idirnáisiúnta atá i gceangal leis an Rialachán seo. Tá sé ríthábhachtach go
 rachaidh an Coimisiún i mbun comhairliúchán iomchuí le linn a chuid oibre
 ullmhúcháin, comhairliúcháin le saineolaithe san áireamh. Le linn dó
 gníomhartha tarmligthe a ullmhú agus a tharraingt suas, ba cheart don
 Choimisiún a áirithiú go ndéanfar doiciméid ábhartha a chur chuig Parlaimint na
 hEorpa agus chuig an gComhairle ar bhealach comhuaineach, tráthúil agus
 iomchuí.
 (28) D'fhonn coinníollacha
 aonfhoirmeacha do chur chun feidhme an Rialacháin seo a áirithiú, ba cheart
 cumhachtaí cur chun feidhme a thabhairt don Choimisiún. Ba cheart na cumhachtaí
 sin a fheidhmiú i gcomhréir le Rialachán (AE) Uimh. 182/2011 ó
 Pharlaimint na hEorpa agus ón gComhairle an 16 Feabhra 2011 lena leagtar síos
 na rialacha agus na prionsabail ghinearálta a bhaineann le sásraí lena
 rialaíonn na Ballstáit mar a fheidhmíonn an Coimisiún cumhachtaí cur chun
 feidhme.
 (29) Ba cheart an nós imeachta
 comhairliúcháin a úsáid chun gníomhartha cur chun feidhme a ghlacadh maidir le
 tarraingt suas na bhfoirmeacha caighdeánacha a úsáidfear chun fógraí a
 fhoilsiú, chun fógraí a chur isteach chun an Choimisiúin agus le haghaidh
 tionscnaimh earraí agus seirbhísí. Níl aon impleachtaí ag na cinntí sin ó
 thaobh airgeadais de ná do chineál agus raon feidhme na n‐oibleagáidí a
 eascróidh ón Rialachán seo. A mhalairt sin, de chineál riaracháin amháin atá na
 gníomhartha seo agus iad ceaptha cur i bhfeidhm na rialacha a leagtar síos leis
 an Rialacháin seo a éascú.
 (30) Ba cheart don
 Choimisiún tuairisciú gach trí bliana ar a laghad maidir le cur i bhfeidhm an
 Rialacháin seo.
 (31) I gcomhréir le
 prionsabal na comhréireachta, is gá agus is iomchuí, d'fhonn an bunchuspóir
 comhbheartas seachtrach i réimse an tsoláthair phoiblí a bhaint amach, rialacha
 a leagan síos maidir le conas caitheamh le hearraí agus seirbhísí nach bhfuil
 cumhdaithe ag gealltanais idirnáisiúnta an Aontais Eorpaigh. Ní théann
 an Rialachán seo maidir le rochtain oibreoirí eacnamaíocha, earraí agus
 seirbhísí tríú tíortha thar a bhfuil riachtanach chun na cuspóirí atáthar a
 shaothrú a bhaint amach, i gcomhréir leis an tríú mír d'Airteagal 5 den
 Chonradh ar an Aontas Eorpach,
 TAR ÉIS AN RIALACHÁN SEO A
 GHLACADH:
 Caibidil I
 Forálacha ginearálta
 Airteagal 1
 Ábhar agus raon feidhme
 1. Leis an Rialachán seo leagtar
 síos rialacha maidir le rochtain earraí agus seirbhísí tríú tíortha ar
 chonarthaí a dhámhann údaráis chonarathacha/eintitis chonarthacha an Aontais i
 dtaca le hobair nó oibreacha a dhéanamh, earraí a sholáthar agus seirbhisí a
 chur ar fáil, agus bunaítear nósanna imeachta chun an chaibidlíocht i leith
 rochtain earraí agus seirbhísí an Aontais ar mhargaí soláthair phoiblí tríú
 tíortha a éascú.
 2. Beidh feidhm ag an Rialachán
 seo maidir le conarthaí atá cumhdaithe ag na gníomhartha seo a leanas:
 (a)
 Treoir [2004/17/CE];
 (b)
 Treoir [2004/18/CE];
 (c)
 Treoir [201./...(maidir le conarthaí lamháltais
 a dhámhachtain)].
 Beidh feidhm ag an Rialachán seo maidir le
 dámhachtain conarthaí ina bhfuil na hearraí nó na seirbhísí á soláthar chun
 críocha rialtasacha agus ní ar mhaithe lena n‐athdhíol ná lena n‐úsáid chun
 earraí a tháirgeadh nó seirbhísí tráchtála a chur ar fáil.
 Airteagal 2
 Sainmhínithe
 1. Chun críocha an Rialacháin
 seo beidh feidhm ag na sainmhínithe seo a leanas:
 (a)
 ciallaíonn 'soláthróir' aon duine nádúrtha nó
 dlítheanach a thairgeann earraí ar an margadh;
 (b)
 ciallaíonn 'soláthraí seirbhísí' aon duine nádúrtha
 nó dlítheanach a thairgeann oibreacha nó obair a dhéanamh, nó a thairgeann
 seirbhísí ar an margadh;
 (c)
 ciallaíonn 'údarás conarthach/eintiteas conarthach'
 'údarás conarthach' mar atá sainmhínithe in [Airteagal 1(9) de Threoir
 2004/18/CE, agus 'eintiteas conarthach' mar atá sainmhínithe in Airteagal 2
 de Threoir 2004/17/CE agus in Airteagal 3 agus Airteagal 4 de Threoir
 20... maidir le conarthaí lamháltais a dhámhachtain];
 (d)
 ciallaíonn 'earraí nó seirbhísí atá cumhdaithe'
 earra nó seirbhís de thionscnamh tíre a bhfuil comhaontú idirnáisiúnta tugtha i
 gcrích ag an Aontas léi i réimse an tsoláthair phoiblí, lena n‐áirítear
 gealltanais maidir le rochtain ar an margadh, agus ar earra nó seirbhís é a
 bhfuil feidhm ag an gcomhaontú ábhartha maidir leis. Tá in Iarscríbhinn I a
 ghabhann leis an Rialachán seo liosta de chomhaontuithe ábhartha;
 (e)
 ciallaíonn 'seirbhísí nó earraí nach bhfuil
 cumhdaithe' earra no seirbhís de thionscnamh tíre nach bhfuil comhaontú
 idirnáisiúnta tugtha i gcrích ag an Aontas léi i réimse an tsoláthair phoiblí,
 lena n‐áirítear gealltanais maidir le rochtain ar an margadh, nó earra nó
 seirbhís de thionscnamh tíre a bhfuil comhaontú den sórt sin tugtha i gcrích ag
 an Aontas léi, ach nach bhfuil feidhm ag an gcomhaontú ábhartha i ndáil leis;
 (f)
 ciallaíonn 'beart' aon dlí, rialachán, cleachtas,
 nó aon teaglaim de na nithe sin;
 (g)
 Ciallaíonn 'páirtí leasmhar' cuideachta nó gnóthas
 a bunaíodh i gcomhréir le dlí Ballstáit agus a bhfuil a oifig chláraithe, a
 lárionad riaracháin nó a phríomhionad gnó laistigh den Aontas, ar cuideachta nó
 gnóthas é a bhíonn ag plé go díreach le táirgeadh earraí nó soláthar seirbhísí
 atá faoi réir beart sriantach soláthair tríú tíortha.
 2. Chun críocha an Rialacháin
 seo
 (a)
 is é brí a fhéadfaidh a bheith le 'tír' aon Stát nó
 críoch chustaim ar leith, ach gan impleachtaí ceannasachta a bheith aige sin;
 (b)
 cuimseoidh an téarma 'oibreoir eacnamaíoch' an dá
 choincheap 'soláthróir' agus 'soláthraí seirbhíse';
 (c)
 aon oibreoir eacnamaíoch a bhfuil tairiscint curtha
 isteach aige, ainmneofar ina 'tairgeoir' é;
 (d)
 measfar gur soláthar seirbhíse é aon obair nó
 oibreacha a dhéantar de réir bhrí Threoracha [2004/17/CE, 2004/18/CE, agus
 Treoir 201./.. maidir le conarthaí lamháltais a dhámhachtain].
 (e)
 is é brí a bheidh le 'pionós sainordaitheach
 praghais' oibleagáid ar eintitis chonarthacha praghas seirbhísí agus/nó earraí
 de thionscnamh tríú tíortha áirithe a tairgeadh faoi nósanna imeachta um
 dhámhachtain conarthaí a ardú, faoi réir eisceachtaí áirithe.
 Airteagal 3
 Rialacha maidir le tionscnamh
 1. Is i gcomhréir le hAirteagal 22
 go hAirteagal 26 de Rialachán (CE) Uimh. 2913/1992 ó Pharlaimint na
 hEorpa agus ón gComhairle an 12 Meán Fómhair 1992 lena mbunaítear an Cód
 Custaim Comhphobail[18]
 a chinnfear tionscnamh earra.
 2. Cinnfear tionscnamh seirbhíse
 ar bhonn thionscnamh an duine nádúrtha nó dhlítheanaigh atá á soláthar. Measfar
 gurb éard a bheidh i dtionscnamh soláthraí seirbhíse:
 (a)
 i gcás duine nádúrtha, an tír ar náisiúnach di é nó
 an tír a bhfuil ceart buanchónaithe aige inti;
 (b)
 i gcás duine dhlítheanaigh aon cheann den dá rud
 seo:
 (1)
 má sholáthraítear an tseirbhís ar bhealach seachas
 trí láithreacht tráchtála laistigh den Aontas, an tír ina bhfuil an duine
 dlítheanach bunaithe nó ina bhfuil sé curtha ar bun ar shlí eile faoi dhlíthe
 na tíre sin agus a bhfuil sé ag gabháil d'oibríochtaí substainteacha gnó ar a
 críoch;
 (2)
 má sholáthraítear an tseirbhís trí láithreacht
 tráchtála laistigh den Aontas, an Ballstát ina bhfuil an duine dlítheanach
 bunaithe agus bhfuil sé ag gabháil d'oibríochtaí substainteacha gnó ar a
 chríoch a bhfuil baint dhíreach éifeachtach acu le geilleagar an Bhallstáit
 lena mbaineann;
 Chun críocha phointe (2) mura bhfuil an duine
 dlítheanach ag gabháil do ghníomhaíochtaí substainteacha gnó a bhfuil baint
 dhíreach éifeachtach acu le geilleagar an Bhallstáit lena mbaineann, tionscnamh
 na ndaoine nádúrtha nó dlítheanacha ar leo an duine dlítheanach atá ag soláthar
 na seirbhíse nó a rialaíonn an duine dlítheanach sin.
 Maidir leis an duine dlítheanach atá ag soláthar
 na seirbhíse:
 measfar go bhfuil sé "faoi úinéireacht"
 daoine de chuid tíre áirithe má tá níos mó ná 50% dá leas cothromais faoi
 úinéireacht tairbhiúil daoine den tír sin agus measfar go bhfuil sé "faoi
 rialú" ag daoine de chuid tíre áirithe, má tá sé de chumhacht ag na daoine
 sin tromlach de na stiúrthóirí a ainmniú nó a ghníomhaíochtaí a stiúradh go
 dlíthiúil ar bhealach eile.
 3. Chun críocha an Rialacháin
 seo, caithfear le hearraí agus le seirbhísí de thionscnamh tíortha an Limistéir
 Eorpaigh Eacnamaíoch ar an tslí chéanna a chaitear le hearraí agus le seirbhísí
 de thionscnamh na mBallstát.
 Caibidil II
 Mar a chaitear le hearraí agus seirbhísí atá cumhdaithe agus le hearraí agus seirbhísí nach bhfuil cumhdaithe,
 Tairiscintí atá thar a bheith íseal
 Airteagal 4
 Mar a chaitear le hearraí
 agus seirbhísí atá cumhdaithe
 Agus conarthaí á ndámhachtain chun oibreacha
 agus/nó obair a dhéanamh, earraí a sholáthar nó seirbhísí a chur ar fáil,
 caithfidh údaráis chonarthacha/eintitis chonarthacha le hearraí agus seirbhísí
 atá cumhdaithe go díreach mar a chaitear le hearraí agus seirbhísí atá de
 thionscnamh an Aontais Eorpaigh.
 Aon earraí nó seirbhísí de thionscnamh na
 dtíortha is lú forbairt atá liostaithe in Iarscríbhinn I a ghabhann leis
 an Rialachán (CE) Uimh. 732/2008, caithfear leo mar earraí agus
 seirbhísí atá cumhdaithe.
 Airteagal 5
 Rialacha maidir le rochtain i
 gcás earraí agus seirbhísí nach bhfuil cumhdaithe
 Féadfaidh earraí agus seirbhísí nach bhfuil
 cumhdaithe a bheith faoi réir beart sriantach arna ndéanamh ag an gCoimisiún:
 (a) arna iarraidh sin d’eintitis
 chonarthacha aonair de réir na rialacha atá leagtha amach in Airteagal 6;
 (b) de réir na rialacha atá
 leagtha amach in Airteagal 10 agus in Airteagal 11.
 Airteagal 6
 Cumhacht a thabhairt
 d’údaráis chonarthacha/eintitis chonarthacha tairiscintí a chuimsíonn earraí
 agus seirbhísí nach bhfuil cumhdaithe a eisiamh
 1. Arna iarraidh sin d’údaráis
 chonarthacha/eintitis chonarthacha, déanfaidh an Coimisiún a mheas an gceadófar,
 i gcás conarthaí a bhfuil a luach measta cothrom le EUR 5 000 000
 nó níos mó gan cáin bhreisluacha (CBL) a áireamh, tairiscintí a chuimsíonn
 earraí nó seirbhísí nach de thionscnamh an Aontais iad a eisiamh ó nósanna
 imeachta um dhámhachtain conarthaí más ionann luach na n‐earraí nó na seirbhísí
 nach bhfuil cumhdaithe agus breis agus 50 % de luach iomlán na n‐earraí nó
 na seirbhísí a bhaineann leis an tairiscint faoi na coinníollacha a leanas.
 2. I gcás ina bhfuil sé
 beartaithe ag údaráis chonarthacha/eintitis chonarthacha a iarraidh go n‐eisiafar
 tairiscintí ó nósanna imeachta um dhámhachtain conarthaí ar bhonn mhír 1,
 sonróidh siad é sin san fhógra conartha a fhoilseoidh siad de bhun Airteagal 35
 de Threoir 2004/18/CE nó de bhun Airteagal 42 de Threoir 2004/17/CE
 nó Airteagal 26 den Treoir maidir le conarthaí lamháltais a dhámhachtain.
 Cuirfidh údaráis chonarthacha/eintitis
 chonarthacha de cheangal ar thairgeoirí faisnéis a sholáthar maidir le
 tionscnamh na n‐earraí agus/nó na seirbhísí a luaitear sa tairiscint agus ar
 luach na n‐earraí agus/nó na seirbhísí sin. Glacfaidh siad le féindearbhuithe
 mar réamhfhianaise nach féidir tairiscintí a eisiamh de bhun mhír 1. Tráth
 ar bith le linn an nós imeachta, féadfaidh údarás conarthach iarraidh ar
 thairgeoir an doiciméadacht riachtanach ar fad nó codanna de sin a chur isteach
 más cosúil gur gá sin chun a áirithiú go seolfar an nós imeachta mar is
 iomchuí. Féadfaidh an Coimisiún gníomhartha cur chun feidhme a ghlacadh lena
 mbunófar foirmeacha caighdeánacha le haghaidh dearbhuithe i ndáil le tionscnamh
 earraí agus seirbhísí. Glacfar na gníomhartha cur chun feidhme sin i gcomhréir
 leis an nós imeachta comhairliúcháin dá dtagraítear in Airteagal 17(3).
 I gcás ina bhfaighidh údaráis
 chonarthacha/eintitis chonarthacha tairiscintí a chomhlíonann coinníollacha
 mhír 1 agus ina mbeidh sé beartaithe acu eisiamh a iarraidh ina leith mar
 gheall air sin, tabharfaidh siad fógra don Choimisiún faoi sin. Le linn an nós
 imeachta um fhógra a thabhairt, féadfaidh an t‐údarás conarthach/eintiteas
 conarthach leanúint d'anailís a dhéanamh ar na tairiscintí.
 Tabharfar an fógra trí mheán leictreonach i
 bhfoirm chaighdeánach. Glacfaidh an Coimisiún gníomhartha cur chun feidhme lena
 mbunófar na foirmeacha caighdeánacha. Glacfar na gníomhartha cur chun feidhme
 sin i gcomhréir leis an nós imeachta comhairliúcháin dá dtagraítear in Airteagal 17(3).
 Áireofar an fhaisnéis seo a leanas san fhoirm chaighdeánach sin:
 (a)
 ainm agus sonraí teagmhála an údaráis
 chonarthaigh/eintitis chonarthaigh;
 (b)
 tuairisc ar chuspóir an chonartha;
 (c)
 ainm agus sonraí teagmhála an oibreora eacnamaíoch
 a ndéanfaí a thairiscint a eisiamh;
 (d)
 faisnéis faoi thionscnamh an oibreora eacnamaíoch,
 faoi thionscnamh na n‐earraí agus/nó na seirbhísí agus faoi luach na n‐earraí
 agus/nó na seirbhísí sin.
 Féadfaidh an Coimisiún faisnéis bhreise a iarraidh
 ar an údarás conarthach/eintiteas conarthach.
 Cuirfear an fhaisnéis sin ar fáil laistigh d'ocht
 lá oibre dar tosach an chéad lá oibre tar éis an dáta a gheobhaidh sé an
 iarraidh ar fhaisnéis bhreise. Mura bhfaigheann an Coimisiún faisnéis faoi
 dheireadh na tréimhse sin, cuirfear an tréimhse a bhunaítear i mír 3 ar
 fionraí go bhfaighidh an Coimisiún an fhaisnéis a iarradh.
 3. I gcás conarthaí dá
 dtagraítear i mír 1, glacfaidh an Coimisiún gníomh cur chun feidhme maidir
 le formheas an eisiaimh atá beartaithe laistigh de dhá mhí dar tosach an chéad
 lá oibre tar éis an dáta a gheobhaidh sé an fógra. Déanfar na gníomhartha cur
 chun feidhme sin a ghlacadh i gcomhréir leis an nós imeachta scrúdúcháin dá
 dtagraítear in Airteagal 17(2). I gcásanna cuí‐réasúnaithe féadfar cur
 leis an tréimhse sin uair amháin ar feadh tréimhse nach faide ná dhá mhí, go
 háirithe má tá an fhaisnéis san fhógra nó sna doiciméid a ghabhann leis an
 bhfógra neamhiomlán nó míchruinn nó má thagann aon athrú substainteach ar na
 fíricí mar a thuairiscítear san fhógra iad. Más rud é, faoi dheireadh na
 tréimhse dhá mhí nó faoi dheireadh na tréimhse fadaithe, nach bhfuil cinneadh
 glactha ag an gCoimisiún chun an t‐eisiamh a fhormheas nó a dhiúltú, measfar go
 bhfuil an t‐eisiamh sin diúltaithe ag an gCoimisiún.
 4. Agus gníomhartha cur chun
 feidhme á nglacadh ag an gCoimisiún de bhun mhír 3, formheasfaidh sé an t‐eisiamh
 atá beartaithe sna cásanna seo a leanas:
 (a)
 má tá forchoimeádais shainráite déanta ag an Aontas
 maidir le rochtain ar an margadh, i gcás na n‐earraí agus/nó na seirbhísí a
 bhfuiltear ag beartú an eisiaimh dóibh, sa chomhaontú idirnáisiúnta maidir le
 rochtain ar an margadh i réimse an tsoláthair phoiblí idir an tAontas agus tír tionscnaimh
 na n‐earraí agus/nó na seirbhísí;
 (b)
 mura bhfuil comhaontú den sórt dá dtagraítear i
 bpointe (a) ann agus má tá bearta sriantacha soláthair i bhfeidhm ag an
 tríú tír a fhágann go bhfuil easpa cómhalartachta substaintiúla idir an tAontas
 agus an tríú tír lena mbaineann maidir le hoscailt an mhargaidh.
 Chun críocha phointe (b), glactar leis go
 bhfuil easpa cómhalartachta substaintiúla ann i gcás ina bhfuil bearta
 sriantacha soláthair ina gcúis le hidirdhealuithe tromchúiseacha athfhillteacha
 i gcoinne oibreoirí eacnamaíocha, earraí agus seirbhísí de chuid an Aontais.
 Agus gníomhartha cur chun feidhme á nglacadh ag an
 gCoimisiún de bhun mhír 3, ní fhormheasfaidh sé an t‐eisiamh atá
 beartaithe dá mba rud é go sáródh an t‐eisiamh sin gealltanais maidir le
 rochtain ar mhargaí a thug an tAontas ina gcomhaontuithe idirnáisiúnta.
 5. Agus measúnú á dhéanamh ag an
 gCoimisiún féachaint an bhfuil easpa cómhalartachta substaintiúla ann, cuirfidh
 sé an méid seo a leanas san áireamh:
 (a) a mhéid a éiríonn le dlíthe soláthair
 phoiblí na tíre i gceist trédhearcacht a áirithiú i gcomhréir le caighdeáin
 idirnáisiúnta i réimse an tsoláthair phoiblí agus bac a chur ar aon idirdhealú
 i gcoinne earraí, seirbhísí agus oibreoirí eacnamaíocha an Aontais;
 (b) a mhéid a leanann nó a ghlacann údaráis
 phoiblí agus/nó eintitis soláthair aonair cleachtais idirdhealaitheacha i
 gcoinne earraí, seirbhísí agus oibreoirí eacnamaíocha an Aontais.
 6. Sula ndéanann an Coimisiún
 cinneadh de bhun mhír 3 tabharfaidh sé éisteacht don tairgeoir nó do na
 tairgeoirí lena mbaineann.
 7. Má dhéanann údaráis
 chonarthacha/eintitis chonarthacha tairiscintí a eisiamh de bhun mhír 1,
 sonróidh siad sin san fhógra faoi dhámhachtain conarthaí a fhoilseoidh siad de
 bhun Airteagal 35 de Threoir 2004/18/CE, Airteagal 42 de
 Threoir 2004/17/CE, nó Airteagal 27 den Treoir maidir le conarthaí
 lamháltais a dhámhachtain. Glacfaidh an Coimisiún gníomhartha cur chun feidhme
 lena mbunófar na foirmeacha caighdeánacha le haghaidh fógraí faoi dhámhachtain
 conarthaí. Glacfar na gníomhartha cur chun feidhme sin i gcomhréir leis an nós
 imeachta comhairliúcháin dá dtagraítear in Airteagal 17(3).
 8. Ní bheidh feidhm ag
 mír 1 i gcás ina bhfuil an gníomh cur chun feidhme glactha ag an
 gCoimisiún maidir le rochtain shealadach a bheith ag earraí agus seirbhísí ó
 thír atá i mbun caibidlíochta substaintí leis an Aontas mar atá leagtha amach
 in Airteagal 9(4).
 Caibidil III
 Rialacha maidir le tairiscintí atá thar
 a bheith íseal
 Airteagal 7
 Tairiscintí atá thar a bheith
 íseal
 Más rud é, faoi Airteagal 69 den Treoir
 maidir le soláthar poiblí nó faoi Airteagal 79 den Treoir maidir le
 soláthar de chuid eintiteas a oibríonn in earnálacha an uisce, an fhuinnimh, an
 iompair agus na seirbhísí poist, agus tar éis mínithe an tairgeora a fhíorú, go
 bhfuil sé beartaithe ag an údarás conarthach/eintiteas conarthach glacadh le
 tairiscint atá thar a bheith íseal agus a bhaineann le hearraí agus/nó
 seirbhísí nach de thionscnamh an Aontais iad, agus gurb ionann luach na n‐earraí
 nó na seirbhísí nach bhfuil cumhdaithe agus breis agus 50 % de luach
 iomlán na n‐earraí nó na seirbhísí a bhaineann leis an tairiscint, cuirfidh an
 t‐údarás conarthach/eintiteas conarthach sin na tairgeoirí eile ar an eolas i
 scríbhinn go bhfuil sé beartaithe aige glacadh leis an tairiscint sin, lena n‐áirítear
 an fáth go bhfuil an praghas nó na costais arna muirearú thar a bheith íseal.
 Féadfaidh údarás conarthach/eintiteas
 conarthach gan faisnéis a thabhairt amach dá mba rud é go gcuirfeadh scaoileadh
 na faisnéise sin bac ar fhorfheidhmiú an dlí, go mbeadh sé in aghaidh leas an
 phobail ar bhealach eile, go ndéanfadh sé dochar do leasanna dlisteanacha
 tráchtála oibreoirí eacnamaíocha, cibé acu poiblí nó príobháideach, nó dá mba
 rud é go bhféadfadh sé dochar a dhéanamh d’iomaíocht chóir idir na hoibreoirí
 sin.
 Caibidil IV
 Imscrúdú an Choimisiúin, comhairliúchán
 agus bearta lena gcuirtear srian
 sealadach ar rochtain earraí agus seirbhísí nach bhfuil cumhdaithe ar mhargadh
 soláthair phoiblí an AE
 Airteagal 8
 Imscrúdú i ndáil le rochtain
 oibreoirí eacnamaíocha, earraí agus seirbhísí de chuid an AE ar mhargaí
 soláthair phoiblí tríú tíortha
 1. I gcás ina measann an
 Coimisiún gur chun leas an Aontais é, féadfaidh sé, tráth ar bith, ar a
 thionscnamh féin nó ar iarratas ó pháirtithe leasmhara nó ó Bhallstát, imscrúdú
 seachtrach soláthair a thionscnamh i ndáil le bearta sriantacha soláthair a
 líomhnaítear a bheith ann.
 Go háirithe, cuirfidh an Coimisiún i gcuntas má
 rinneadh líon áirithe eisiamh a bhí beartaithe a fhormheas de bhun Airteagal 6(3)
 den Rialachán seo.
 Má thionscnaítear imscrúdú, foilseoidh an
 Coimisiún fógra faoi in Iris Oifigiúil an Aontais Eorpaigh, lena n‐iarrtar
 ar pháirtithe leasmhara agus ar Bhallstáit gach faisnéis ábhartha a thabhairt
 don Choimisiún laistigh de thréimhse shonrach ama.
 2. Déanfar an t‐imscrúdú dá
 dtagraítear i mír 1 ar bhonn na gcritéar atá leagtha síos in Airteagal 6.
 3. Déanfaidh an Coimisiún a
 mheas an bhfuil bearta sriantacha soláthair i bhfeidhm ag an tríú tír lena
 mbaineann ar bhonn na faisnéise ó pháirtithe leasmhara agus Ballstáit agus/nó
 ar bhonn fíoras arna mbailiú ag an gCoimisiún le linn a imscrúdaithe, agus
 críochnóidh sé an measúnú sin laistigh de naoi mí ón imscrúdú a thionscnamh. I
 gcásanna cuí‐réasúnaithe, féadfar trí mhí a chur leis an tréimhse sin.
 4. Má chinneann an Coimisiún, de
 bharr an imscrúdaithe sheachtraigh maidir le soláthar, nach bhfuil na bearta
 sriantacha soláthair a líomhnaíodh i bhfeidhm sa tríú tír lena mbaineann,
 glacfaidh an Coimisiún cinneadh lena gcuirfear deireadh leis an imscrúdú.
 Déanfar na gníomhartha cur chun feidhme sin a ghlacadh i gcomhréir leis an nós
 imeachta scrúdúcháin dá dtagraítear in Airteagal 17(2).
 Airteagal 9
 Comhairliúchán le tríú tír
 1. Má fhaightear amach, de bharr
 imscrúdaithe, go bhfuil bearta sriantacha soláthair i bhfeidhm i dtríú tír agus
 má mheasann an Coimisiún go bhfuil call le comhairliúchán léi chun leas an AE,
 iarrfaidh an Coimisiún ar an tríú tír sin dul i mbun comhairliúcháin leis
 d’fhonn a áirithiú go bhféadfaidh oibreoirí eacnamaíocha, earraí agus seirbhísí
 an AE a bheith rannpháirteach i nósanna imeachta tairisceana chun conarthaí
 soláthair phoiblí a dhámhachtain sa tír sin faoi choinníollacha nach lú fabhar
 ná na coinníollacha sin a bhfuil feidhm acu maidir le hoibreoirí eacnamaíocha,
 earraí agus seirbhísí de thionscnamh na tíre féin, agus d'fhonn a áirithiú
 freisin go bhfuil prionsabail na trédhearcachta agus na córa comhionainne á
 gcur i bhfeidhm.
 Má dhiúltaíonn an tír lena mbaineann dul i
 gcomhairle leis an gCoimisiún, is ar bhonn na bhfíoras atá ar fáil a dhéanfaidh
 an Coimisiún a chinneadh agus gníomhartha cur chun feidhme á nglacadh aige faoi
 Airteagal 10 chun an rochtain atá ag earraí agus seirbhísí ón tríú tír sin
 a theorannú.
 2. Más páirtí i gComhaontú na
 hEagraíochta Domhanda Trádála maidir le Soláthar Rialtais í an tír lena
 mbaineann nó má tá comhaontú trádála tugtha i gcrích aici leis an AE ina bhfuil
 forálacha maidir le soláthar poiblí, cloífidh an Coimisiún leis na sásraí
 comhairliúcháin agus/nó na nósanna imeachta um réiteach díospóide atá leagtha
 amach sa chomhaontú sin nuair a bhaineann na cleachtais shriantacha le soláthar
 atá cumhdaithe ag gealltanais maidir le rochtain ar an margadh a thug an tír
 lena mbaineann don AE.
 3. Más rud é, tar éis
 comhairliúchán a thionscnamh, go ndéanann an tír lena mbaineann bearta
 feabhais/ceartaitheacha atá sásúil, ach nach dtugann sí gealltanais nua maidir
 le rochtain ar an margadh, féadfaidh an Coimisiún an comhairliúchán a chur ar
 fionraí nó deireadh a chur leis:
 Déanfaidh an Coimisiún faireachán ar chur i
 bhfeidhm na mbeart feabhais/ceartaitheach sin, ar bhonn faisnéise arna soláthar
 go tráthrialta nuair is iomchuí, ar faisnéis í a fhéadfaidh an Coimisiún a
 iarraidh ón tríú tír lena mbaineann.
 I gcás ina gcealaítear na bearta feabhais/ceartaitheacha
 arna ndéanamh ag an tríú tír lena mbaineann, nó ina gcuirtear iad ar fionraí nó
 mura gcuirtear chun feidhme go cuí iad, féadfaidh an Coimisiún:
 (i) athchromadh ar an gcomhairliúchán leis an tríú
 tír lena mbaineann nó é a thosú as an nua, agus/nó
 (ii) gníomhú faoi Airteagal 10 chun
 gníomhartha cur chun feidhme a ghlacadh lena gcuirfear srian ar an rochtain atá
 ag earraí agus seirbhísí de thionscnamh tríú tír
 Déanfar na gníomhartha cur chun feidhme dá
 dtagraítear sa mhír seo a ghlacadh i gcomhréir leis an nós imeachta scrúdúcháin
 dá dtagraítear in Airteagal 17(2).
 4. Más rud é, tar éis
 comhairliúchán a thionscnamh, gur cosúil gurb é an dóigh is iomchuí le deireadh
 a chur le cleachtas sriantach soláthair comhaontú idirnáisiúnta a thabhairt i gcrích,
 rachfar i mbun caibidlíochta i gcomhréir le forálacha Airteagal 207 agus Airteagal 218
 den Chonradh ar Fheidhmiú an Aontais Eorpaigh. Má chuaigh tír i mbun
 caibidlíochta substaintí leis an Aontas Eorpach maidir le rochtain ar an
 margadh i réimse an tsoláthair phoiblí, féadfaidh an Coimisiún gníomh cur chun
 feidhme a ghlacadh lena bhforáilfear nach féidir earraí ná seirbhísí ón tír sin
 a eisiamh ó nósanna imeachta um dhámhachtain conarthaí de bhun Airteagal 6.
 5. Féadfaidh an Coimisiún
 deireadh a chur leis an gcomhairliúchán má thugann an tír lena mbaineann
 gealltanais idirnáisiúnta, ar gealltanais iad a chomhaontófar leis an Aontas
 faoi aon cheann de na creataí seo a leanas:
 (a)
 Aontachas le Comhaontú na hEagraíochta Domhanda
 Trádála maidir le Soláthar Rialtais,
 (b)
 Tabhairt i gcrích comhaontaithe dhéthaobhaigh leis
 an Aontas lena gcuimseofar gealltanais maidir le rochtain ar an margadh i
 réimse an tsoláthair phoiblí, nó
 (c)
 Forleathnú a gealltanas maidir le rochtain ar an
 margadh a tugadh faoi Chomhaontú na hEagraíochta Domhanda Trádála maidir le
 Soláthar Rialtais nó faoi chomhaontú déthaobhach leis an Aontas sa chreat sin,
 Féadfar deireadh a chur leis an gcomhairliúchán
 freisin i gcás ina mbeidh na bearta sriantacha soláthair i bhfeidhm go fóill
 tráth a thugtar na gealltanais sin, fad is atá forálacha mionsonraithe sna
 gealltanais maidir le deireadh a chur leis na cleachtais shriantacha sin de
 réir a chéile.
 6. Mura dtugann comhairliúchán
 le tríú tír torthaí sásúla laistigh de 15 mhí ón lá a tosaíodh an
 comhairliúchán leis an tríú tír, cuirfidh an Coimisiún deireadh leis an
 gcomhairliúchán agus déanfaidh sé a mhachnamh ar ghníomhú faoi Airteagal 10
 chun gníomhartha cur chun feidhme a ghlacadh chun an rochtain atá ag earraí
 agus seirbhísí de thionscnamh tríú tír a theorannú.
 Airteagal 10
 Bearta a ghlacadh lena
 gcuirtear srian ar rochtain earraí agus seirbhísí nach bhfuil cumhdaithe ar
 mhargadh soláthair phoiblí an AE
 1. I gcás ina bhfaightear amach
 in imscrúdú de bhun Airteagal 8, agus tar éis an nós imeachta dá bhforáiltear
 in Airteagal 9 a leanúint, go bhfuil bearta sriantacha soláthair a glacadh
 nó atá i bhfeidhm sa tríú tír sin ina gcúis le heaspa cómhalartachta
 substaintiúla idir an tAontas agus an tríú tír, mar a thagraítear dó in Airteagal 6,
 féadfaidh an Coimisiún gníomhartha cur chun feidhme a ghlacadh chun an rochtain
 atá ag earraí agus seirbhísí nach bhfuil cumhdaithe agus ar de thionscnamh tríú
 tír iad a theorannú ar bhonn sealadach. Déanfar na gníomhartha cur chun feidhme
 sin a ghlacadh i gcomhréir leis an nós imeachta scrúdúcháin dá dtagraítear in Airteagal 17(2).
 2. Féadfaidh na bearta arna
 nglacadh de bhun mhír 1 a bheith in aon cheann de na foirmeacha seo a
 leanas:
 (a)
 eisiamh tairiscintí a mbaineann breis agus
 50 % dá luach iomlán le hearraí nó seirbhísí nach bhfuil cumhdaithe agus
 ar de thionscnamh na tíre a bhfuil cleachtas sriantach soláthair á ghlacadh
 aici nó a bhfuil cleachtas den sórt sin i bhfeidhm inti iad; agus/nó
 (b)
 pionós sainordaitheach praghais ar an gcuid sin den
 tairiscint lena mbaineann earraí nó seirbhísí nach bhfuil cumhdaithe agus ar de
 thionscnamh na tíre a bhfuil cleachtas sriantach soláthair á ghlacadh aici nó a
 bhfuil cleachtas den sórt sin i bhfeidhm inti iad.
 3. Féadfar bearta arna nglacadh
 de bhun mhír 1 a theorannú don mhéid seo a leanas go háirithe:
 (a)
 soláthar poiblí ag catagóirí sainithe áirithe
 d'údaráis chonarthacha/eintitis chonarthacha;
 (b)
 soláthar poiblí maidir le catagóirí sainithe
 áirithe d'earraí nó seirbhísí;
 (c)
 soláthar poiblí os coinn nó faoi bhun tairseach
 sainithe áirithe.
 Airteagal 11
 Bearta a tharraingt siar nó a
 chur ar fionraí
 1. I
 gcás ina measann an Coimisiún nach infheidhme a thuilleadh na cúiseanna a thug
 údar leis na bearta a glacadh de bhun Airteagal 9(4) agus Airteagal 10,
 féadfaidh an Coimisiún gníomh cur chun feidhme a ghlacadh:
 (a)
 chun na bearta a aisghairm; nó
 (b)
 chun cur i bhfeidhm na mbeart a chur ar fionraí go
 ceann tréimhse bliana ar a mhéad.
 Chun críocha phointe (b), féadfaidh an
 Coimisiún na bearta a chur i bhfeidhm arís, tráth ar bith, trí ghníomh cur chun
 feidhme.
 2. Déanfar
 na gníomhartha cur chun feidhme dá dtagraítear san Airteagal seo a ghlacadh i
 gcomhréir leis an nós imeachta scrúdúcháin dá dtagraítear in Airteagal 17(2).
 Airteagal 12
 Tairgeoirí a chur ar an eolas
 1. Nuair a sheolann
 údaráis chonarthacha/eintitis chonarthacha nós imeachta soláthair faoi réir
 beart sriantach arna nglacadh de bhun Airteagal 10 nó arna gcur i bhfeidhm
 arís de bhun Airteagal 11, sonróidh siad sin san fhógra conartha a
 fhoilseoidh siad de bhun Airteagal 35 de Threoir 2004/18/CE nó de
 bhun Airteagal 42 de Threoir 2004/17/CE. Glacfaidh an Coimisiún
 gníomhartha cur chun feidhme lena mbunófar na foirmeacha caighdeánacha i
 gcomhréir leis an nós imeachta comhairliúcháin dá dtagraítear in Airteagal 17(3).2 I
 gcás ina mbeidh eisiamh tairisceana bunaithe ar fheidhmiú beart arna nglacadh
 de bhun Airteagal 10 nó arna gcur i bhfeidhm arís de bhun Airteagal 11,
 cuirfidh údaráis chonarthacha/eintitis chonarthacha tairgeoirí nár éirigh leo
 ar an eolas faoi sin.
 Airteagal 13
 Eisceachtaí
 1. Féadfaidh údaráis
 chonarthacha/eintitis chonarthacha a chinneadh gan na bearta a chur i bhfeidhm
 de bhun Airteagal 10 i ndáil le nós imeachta soláthair sna cásanna seo a
 leanas:
 (a)
 mura bhfuil aon earraí nó seirbhísí de chuid an
 Aontais agus/nó aon earraí nó seirbhísí atá cumhdaithe ann a chomhlíonann
 ceanglais an eintitis chonarthaigh; nó
 (b)
 dá dtiocfadh méadú díréireach ar phraghas nó ar
 chostais an chonartha toisc an beart a chur i bhfeidhm.
 2. I gcás ina bhfuil sé
 beartaithe ag údarás conarthach/eintiteas conarthach gan bearta arna nglacadh
 de bhun Airteagal 10 den Rialachán seo a chur i bhfeidhm, nó gan iad a
 chur i bhfeidhm arís de bhun Airteagal 11, sonróidh sé go bhfuil sé
 beartaithe aige sin a dhéanamh san fhógra conartha a fhoilseoidh sé de bhun Airteagal 35
 de Threoir 2004/18/CE nó de bhun Airteagal 42 de
 Threoir 2004/17/CE. Tabharfaidh sé fógra don Choimisiún faoi sin tráth
 nach déanaí ná deich lá féilire tar éis fhoilsiú an fhógra conartha.
 Tabharfar an fógra sin trí mheán leictreonach i
 bhfoirm chaighdeánach. Glacfaidh an Coimisiún gníomhartha cur chun feidhme lena
 mbunófar na foirmeacha caighdeánacha le haghaidh fógraí conartha agus na
 foirmeacha caighdeánacha a úsáidtear chun fógra a thabhairt i gcomhréir leis an
 nós imeachta comhairliúcháin dá dtagraítear in Airteagal 17(3).
 Beidh an fhaisnéis
 seo a leanas san fhógra:
 (a)
 ainm agus sonraí teagmhála an údaráis
 chonarthaigh/eintitis chonarthaigh;
 (b)
 tuairisc ar chuspóir an chonartha;
 (c)
 faisnéis faoi thionscnamh na n‐oibreoirí
 eacnamaíocha, na n‐earraí agus/nó na seirbhísí atá le ceadú;
 (d)
 an foras ar ar bunaíodh an cinneadh gan na bearta
 sriantacha a chur i bhfeidhm, agus an réasúnú mionsonraithe atá le húsáid na
 heisceachta;
 (e)
 nuair is iomchuí, aon fhaisnéis eile a mheasann an
 t‐údarás conarthach/eintiteas conarthach a bheith úsáideach.
 Féadfaidh an Coimisiún faisnéis bhreise a iarraidh
 ar an údarás conarthach/eintiteas conarthach lena mbaineann.
 3. Más rud é, faoi Airteagal 31
 de Threoir 2004/18/CE nó faoi Airteagal 40(3)(2) de
 Threoir 2004/17/CE, go seolann údarás conarthach/eintiteas conarthach nós
 imeachta idirbheartaíochta gan iarratas ar thairiscintí a fhoilsiú roimh ré
 agus má chinneann sé gan beart arna ghlacadh de bhun Airteagal 10 den
 Rialachán seo a chur i bhfeidhm, nó má chinneann sé gan beart a chur i bhfeidhm
 arís de bhun Airteagal 11, sonróidh sé an úsáid sin san fhógra faoi
 dhámhachtain conarthaí a fhoilseoidh sé de bhun Airteagal 35 de
 Threoir 2004/18/CE nó de bhun Airteagal 43 de Threoir 2004/17/CE
 agus tabharfaidh sé fógra don Choimisiún faoi sin tráth nach déanaí ná deich lá
 féilire tar éis fhoilsiú an fhógra faoi dhámhachtain conarthaí.
 Tabharfar an fógra sin trí mheán leictreonach i
 bhfoirm chaighdeánach. Glacfaidh an Coimisiún gníomhartha cur chun feidhme lena
 mbunófar na foirmeacha caighdeánacha le haghaidh fógraí conartha agus na
 foirmeacha caighdeánacha a úsáidtear chun fógra a thabhairt i gcomhréir leis an
 nós imeachta comhairliúcháin dá dtagraítear in Airteagal 17(2). Beidh an
 fhaisnéis seo a leanas san fhógra:
 (a)
 ainm agus sonraí teagmhála an údaráis
 chonarthaigh/eintitis chonarthaigh;
 (b)
 tuairisc ar chuspóir an chonartha;
 (c)
 faisnéis faoi thionscnamh na n‐oibreoirí
 eacnamaíocha, na n‐earraí agus/nó na seirbhísí atá le ceadú;
 (d)
 an foras ar ar bunaíodh an cinneadh gan na bearta
 sriantacha a chur i bhfeidhm, agus an réasúnú mionsonraithe atá le húsáid na
 heisceachta;
 (e)
 más iomchuí, aon fhaisnéis eile a mheasann an t‐eintiteas
 conarthach a bheith úsáideach.
 Caibidil V
 Cumhachtaí tarmligthe agus cur chun
 feidhme, tuairisciú agus forálacha críochnaitheacha
 Airteagal 14
 Leasuithe ar
 an Iarscríbhinn
 Tabharfar de chumhacht don Choimisiún
 gníomhartha tarmligthe a ghlacadh i gcomhréir le hAirteagal 14 maidir le
 leasuithe ar an Iarscríbhinn chun comhaontuithe idirnáisiúnta nua arna
 dtabhairt i gcrích ag an Aontas i réimse an tsoláthair phoiblí a léiriú.
 Airteagal 15
 Tarmligean na gcumhachtaí a
 fheidhmiú
 1. Tugtar de chumhacht don
 Choimisiún gníomhartha tarmligthe a ghlacadh faoi réir na gcoinníollacha atá
 leagtha síos san Airteagal seo.
 2. Bronnfar an tarmligean cumhachta
 dá dtagraítear in Airteagal 14 ar an gCoimisiún go ceann tréimhse
 neamhchinntithe ama ó [dháta theacht i bhfeidhm an Rialacháin seo].
 3. Féadfaidh Parlaimint na
 hEorpa nó an Chomhairle an chumhacht dá dtagraítear in Airteagal 14 a
 chúlghairm tráth ar bith. Má chinntear cúlghairm a dhéanamh, cuirfear deireadh
 le tarmligean na cumhachta a bheidh sonraithe sa chinneadh sin. Gabhfaidh
 éifeacht leis an gcúlghairm an lá tar éis fhoilsiú an chinnidh in Iris
 Oifigiúil an Aontais Eorpaigh nó ar dháta níos déanaí ná sin a shonrófar
 ann. Ní dhéanfaidh sé difear do bhailíocht aon ghníomhartha tarmligthe atá i
 bhfeidhm cheana féin.
 4. A luaithe a ghlacfaidh sé
 gníomh tarmligthe, tabharfaidh an Coimisiún fógra ina leith sin do Pharlaimint
 na hEorpa agus don Chomhairle ag an am céanna.
 5. Ní thiocfaidh gníomh
 tarmligthe arna ghlacadh de bhun an Airteagail seo i bhfeidhm ach amháin mura
 bhfuil agóid déanta ag Parlaimint na hEorpa ná ag an gComhairle ina choinne
 laistigh de thréimhse dhá mhí ó fhógra faoin ngníomh sin a thabhairt do
 Pharlaimint na hEorpa agus don Chomhairle nó má tá sé curtha in iúl ag
 Parlaimint na hEorpa agus ag an gComhairle araon, sula dtéann an tréimhse sin
 in éag, nach ndéanfaidh siad agóid ina choinne. Cuirfear dhá mhí leis an
 tréimhse sin ar thionscnamh Pharlaimint na hEorpa nó na Comhairle.
 Airteagal 16
 Cur chun feidhme
 1. I gcás ina ndéanann údaráis
 chonarthacha/eintitis chonarthacha eisceachtaí atá leagtha síos in Airteagal 13
 a chur chun mífheidhme, féadfaidh an Coimisiún an sásra ceartaitheach dá
 bhforáiltear in Airteagal 3 de Threoir 89/665/CEE nó in Airteagal 8
 de Threoir 92/13/CEE a chur i bhfeidhm.
 2. Maidir le conarthaí arna
 dtabhairt i gcrích le hoibreoir eacnamaíoch de shárú ar ghníomhartha cur chun
 feidhme arna nglacadh ag an gCoimisiún de bhun Airteagal 6 tar éis
 d'údaráis chonarthacha/eintitis chonarthacha fógra a thabhairt go bhfuil sé
 beartaithe acu tairiscintí a eisiamh nó de shárú ar bhearta arna nglacadh de
 bhun Airteagal 10 nó arna gcur i bhfeidhm arís de bhun Airteagal 11,
 measfar nach bhfuil feidhm acu sin de réir bhrí Threoir 2007/66/CE.
 Airteagal 17
 Nós imeachta coiste
 1. Beidh de chúnamh ag an
 gCoimisiún an Coiste Comhairleach um Chonarthaí Poiblí arna bhunú le
 Cinneadh 71/306/CEE ón gComhairle[19]
 agus an Coiste arna bhunú le hAirteagal 7 den Rialachán um Bhacainní
 Trádála[20].
 Coistí de réir bhrí Airteagal 3 de Rialachán (AE) Uimh. 182/2011 a
 bheidh sna coistí sin.
 2. I gcás ina ndéantar tagairt
 don mhír seo, beidh feidhm ag Airteagal 5 de Rialachán (AE) Uimh. 182/2011
 agus is é an Coiste arna bhunú leis an Rialachán um Bhacainní Trádála a bheidh
 sa choiste inniúil.
 3. I gcás ina ndéantar tagairt
 don mhír seo, beidh feidhm ag Airteagal 4 de Rialachán (AE) Uimh. 182/2011
 agus is é an Coiste arna bhunú le Treoir 71/306/CEE a bheidh sa choiste
 inniúil.
 Airteagal 18
 Rúndacht
 1. Is chun na críche a iarradh
 í, agus chun na críche sin amháin, a fhéadfar faisnéis a fhaightear de bhun an
 Rialacháin seo a úsáid.
 2. Ní nochtfaidh an Coimisiún,
 an Chomhairle, Parlaimint na hEorpa, na Ballstáit, ná a n‐oifigigh aon
 fhaisnéis de chineál rúnda arna fáil de bhun an Rialacháin seo gan cead sonrach
 a fháil ó sholáthróir na faisnéise sin.
 3. Féadfaidh soláthróir
 faisnéise a iarraidh go gcaithfear le faisnéis arna cur ar fáil mar fhaisnéis
 rúnda agus cuirfidh sé achoimre nach bhfuil rúnda leis an bhfaisnéis nó
 gabhfaidh ráiteas léi ina míneofar cén fáth nach féidir achoimre a dhéanamh
 uirthi.
 4. Más cosúil nach bhfuil údar
 maith leis an iarraidh ar rúndacht agus mura bhfuil an soláthróir toilteanach an
 fhaisnéis a chur ar fáil go poiblí ná nochtadh na faisnéise i dtéarmaí
 ginearálta nó i bhfoirm achoimre a údarú, féadfar neamhshuim a dhéanamh den
 fhaisnéis sin.
 5. Ní chuirfidh míreanna 1
 go 5 bac ar údaráis an Aontais faisnéis ghinearálta a nochtadh. Ní mór leas
 dlisteanach na bpáirtithe lena mbaineann, is é sin nach sceithfí a rúin ghnó, a
 chur i gcuntas i nochtadh den sórt sin.
 Airteagal 19
 Tuairisciú
 Faoin 1 Eanáir 2017 agus ar a
 laghad gach trí bliana tar éis theacht i bhfeidhm an Rialacháin seo, cuirfidh
 an Coimisiún tuarascáil faoi bhráid Pharlaimint na hEorpa agus na Comhairle
 maidir le cur i bhfeidhm an Rialacháin seo agus maidir leis an dul chun cinn a
 bheidh déanta i gcaibidlíochtaí idirnáisiúnta, arna ndéanamh faoin Rialachán
 seo, i dtaobh rochtain a bheith ag oibreoirí eacnamaíocha de chuid an AE ar
 nósanna imeachta um dhámhachtain conarthaí poiblí i dtríú tíortha. Chuige sin,
 tabharfaidh na Ballstáit faisnéis iomchuí don Choimisiún arna iarraidh sin.
 Airteagal 20
 Aisghairmeacha
 Aisghairfear Airteagal 58 agus Airteagal 59
 de Threoir 2004/17/CE le héifeacht ó theacht i bhfeidhm an Rialacháin seo.
 Airteagal 21
 Teacht i bhfeidhm
 Tiocfaidh an Rialachán seo i bhfeidhm an
 60ú lá tar éis lá a fhoilsithe in Iris Oifigiúil an Aontais Eorpaigh.
 Beidh an Rialachán seo ina cheangal
 go huile agus go hiomlán agus infheidhme go díreach i ngach Ballstát.
 Arna dhéanamh sa Bhruiséil, an 21.3.2012
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 IARSCRÍBHINN
 Liosta
 de na comhaontuithe idirnáisiúnta atá tugtha i gcrích ag an Aontas i réimse an
 tsoláthair phoiblí lena n‐áirítear gealltanais maidir le rochtain ar an margadh
 Comhaontú Ilpháirtithe
 - Comhaontú maidir le Soláthar Rialtais
 (IO L, 336, 23.12.1994)
 Comhaontuithe déthaobhacha:
 - Comhaontú Saorthrádála idir an Comhphobal
 Eorpach agus Meicsiceo (IO L 276, 28.10.2000, l 157/30.06.2000)
 - Comhaontú idir an Comhphobal Eorpach agus
 Cónaidhm na hEilvéise maidir le gnéithe áirithe a bhaineann le soláthar
 rialtais (IO L. 114, 30.04.2002)
 - Comhaontú Saorthrádála idir an Comhphobal
 Eorpach agus an tSile (IO L 352, 30.12.2002)
 - Comhaontú
 Cobhsaíochta agus Comhlachais idir an Comhphobal Eorpach agus a Bhallstáit agus
 Iar‐Phoblacht Iúgslavach na Macadóine (IO L 87, 20.03.2004)
 - Comhaontú
 Cobhsaíochta agus Comhlachais idir an Comhphobal Eorpach agus an Chróit
 (IO L 26, 28.01.2005)
 - Comhaontú
 Cobhsaíochta agus Comhlachais idir an Comhphobal Eorpach agus a Bhallstáit agus
 Montainéagró (IO L 345, 28.12.2007)
 - Comhaontú
 Cobhsaíochta agus Comhlachais idir an Comhphobal Eorpach agus an Albáin
 (IO L 107, 28.04.2009)
 - Comhaontú
 Saorthrádála idir an tAontas Eorpach agus an Chóiré Theas
 (IO L 127/14.05.2011)
 [1] Airteagal 58 agus Airteagal 59 de Threoir 2004/17 maidir
 le nósanna imeachta um sholáthar poiblí fóntas.
 [2] Treoir 2004/18/CE maidir le heintitis sna
 hearnálacha clasaiceacha, mar a deirtear leo, agus Treoir 17/2004/CE
 maidir le heintitis atá ag oibriú in earnálacha an uisce, an fhuinnimh, an
 iompair agus an phoist (IO L 134, 30.4.2004, lch. 1 agus lch. 114,
 faoi seach)
 [3] COM(2011) 895 final agus
 COM(2011) 896 final.
 [4] Fuarthas
 tuarimí scríofa chomh maith le freagraí ar líne.
 [5] Cur Chuige A: Bheadh ceanglas ar údaráis
 chonarthacha/eintitis chonarthacha an AE, i bprionsabal, eisiamh a dhéanamh ar
 earraí, seirbhísí agus cuideachtaí ó thríú tír nach bhfuil cumhdaithe ag
 gealltanais idirnáisiúnta de chuid an AE.
 [6] Cur Chuige B: Faoi réir fógra a thabhairt don
 Choimisiún, bheadh rogha ag údaráis chonarthacha/eintitis chonarthacha an AE
 eisiamh a dhéanamh ar earraí, seirbhísí agus cuideachtaí ó thríú tír nach
 bhfuil cumhdaithe ag gealltanais idirnáisiúnta de chuid an AE. Lena chois sin,
 thabharfaí uirlis shonrach don Choimisiún chun fiosrúcháin a dhéanamh maidir le
 staid na rochtana ar mhargaídh atá ag earraí, seirbhísí agus gnólachtaí de
 chuid an AE agus bearta sriantacha a chur i bhfeidhm ar earraí agus ar
 sheirbhísí de thionscnamh na dtríú tíortha sin nach gceadaíonn go leor rochtana
 d'earraí, do sheirbhísí ná do ghnólachtaí de chuid an AE i margadh an
 tsoláthair phoiblí sna tíortha sin.
 [7] COM(2011) 897 final.
 [8] IO C , , lch. .
 [9] IO C , , lch. .
 [10] IO L 134, 30.4.2004, lch. 1.
 [11] IO L 134, 30.4.2004, lch. 114.
 [12] IO L 302, 19.10.1992, lch. 1.
 [13] IO L....
 [14] IO L 349, 31.12.1994
 [15] IO L 395, 30.12.1989, lch. 33.
 [16] IO L 76, 23.3.1992, lch. 14.
 [17] IO L 335, 20.12.2007, lch. 31.
 [18] IO L 302, 19.10.1992, lch. 1.
 [19] IO L 185, 16.08.1971,
 lch. 15.
 [20] IO L 349, 31.12.1994, lch. 71.